text:
1
Rimashca Shimica runa tucushcamanta
1Callarillapitacmi,
Rimashca Shimica ña tiyarca.
Rimashca Shimica
Dios-huanmi carca.
Shinallatac Rimashca
Shimica Diosllatacmi carca.
2Paica callarimanta
pachami Dios-huan carca.
3Paillahuantacmi
Diosca tucuita ruhuarca.
Mana paihuan ruhuashcaca
imatapish mana tiyanchu.
4Paimantami causaica tiyarca.
Chai causaimi gentecunapac
Achicyachic carca.
5Chai Achicyachicmi
amsapi achicyachicun.
Amsaca chai achictaca
mana amsayachinchu.
6Diosca Juan shuti runatami cacharca. 7Paimi tucui gentecuna crichun, Achicyachicmanta huillangapac shamurca. 8Mana Juanchu achicyachicca carca, ashtahuanpish Achicyachicmanta huillangapacmi shamurca.
9Chai Achicyachicmi
tucui gentecunata
achicyachingapac
cai pachaman shamurca.
10Chai Rimashca Shimica
cai pachapimi carca.
Diosca chai Rimashca
Shimihuanmi cai pachataca
ruhuarca.
Chashna cacpipish,
cai pachapi causaccunaca
paitaca mana ricsircachu.
11Paipac gentecunapacmanmi
shamurca.
Ashtahuanpish paipac
gentecunaca mana chasquircachu.
12Paita chasquishpa,
paita criccunataca,
Diospac huahuacuna
tucuchunmi chasquin.
13Mana runacunapac munaimanta,
mana cai pachapi
huacharishcamantachu
Diospac huahuacuna tucun,
ashtahuanpish Diospac
munaimantami paipac
huahuacuna tucun.
14Chai Rimashca Shimillatacmi
runa tucushpa,
ñucanchic-huan causarca.
Paica yallita cuyac,
cashcata nicmi.
Paica Diospac shuclla
Churi cashpami,
yalli poderyuc carca.
Chashna cactami ricurcanchic.
15Juan paimanta huillashpaca: «Ñucaca: “Ñucapac quipa shamucca ñuca manarac tiyacpimi tiyarca. Chaimantami ñucata atishpa ashtahuan poderyuc” nishpa huillarcani. Chai huillashca runami caica» nishpa sinchita rimarca.
16Pai Taitapac
Churi cashcacunamantami
ñucanchicca catinta catinta
allicunata chasquicunchic.
17Diosca, pai mandashcacunata
ricuchichunca,
Moisestami cacharca.
Ashtahuanpish Dios cuyac,
cashcata nic cashcataca,
Jesucristo cachashpami
ricuchirca.
18Diostaca jaicapi
pi mana ricushcachu.
Ashtahuanpish
Dios-huan causac,
paipac shuclla Churimi
Dios ima shina cashcataca
ricsichirca.
Paica Diosllatacmi.
Juan pi cashcata huillashcamanta
(Mt 3.11-12; Mr 1.7-8; Lc 3.15-17)
19Juan pi cashcata yachangapacmi Jerusalén pueblomanta curacunatapish, curacunata ayudac levitacunatapish tapuchun cacharca. 20Shina tapucpi, Juanca mana pacashpa huillashpaca:
—Ñucaca mana Cristochu cani— nirca.
21Cutinllatac tapushpaca:
—Shinashpaca, ¿pitac cangui? ¿Huillac Eliaschu cangui?— nirca.
Shina nicpimi Juanca:
—Mana paichu cani— nirca.
Shina nicpica, paicunaca:
—Shinashpaca, ¿shamuna cashca Dios ima nishcata huillacchu cangui?— nirca.
Shina nicpimi Juanca:
—Mana— nirca.
22Shina nicpimi paicunaca:
—Shinashpaca, ¿pitac cangui? Ñucanchicca tapuchun cachaccunaman huillanami canchic. Canllamantaca, ¿imatatac ningui?— nirca.
23Shina nicpimi Juanca:
—Dios ima nishca huillac Isaiasca: “Quishpichic shamuna ñanta derechaichic” nishpa, shitashca pambapi caparicuc shinami cani— nirca.
24Tapuchun cashcacunaca Fariseocunami carca. 25Paicuna tapushpaca:
—Cristopish, Eliaspish, Dios ima nishcata huillacpish, mana cashpaca, ¿ima nishpatac bautizacungui?— nirca.
26Shina nicpimi Juanca:
—Ñucaca yacullahuanmi bautizacuni, ashtahuanpish cancunapac chaupipimi cancunapish mana ricsishca shuc runa tiyan. 27Paica quipatami shamunga. Ñucaca paipac ushuta huatashcallatapish mana pascaipacmi cani— nirca.
28Tucui caicunaca, Jordán yacumanta inti llucshina lado Betania llactapi Juan bautizacucpimi tucurca.
Jesusca Dios cachashca Pactalla Oveja cashcamanta
29Cayandi punzhami Juanca Jesús paipacman chayamucucta ricurca. Chaimantami Juanca: «Paimi gentecunapac juchacunata anchuchichun, Dios cachashca Pactalla Ovejaca. 30Paimantami ñucaca: “Ñucapac quipa shamucca ñuca manarac tiyacpimi ña tiyarca. Pai ñucata atishpa poderyucmi” nircani. 31Ñucapish chai shamuc pai cashcataca mana yacharcanichu. Chaimantami israelcuna utca pai cashcata yachachun, yacuhuan bautizarcani» nirca.
32Cutinllatac Juanca: «Diospac Espíritu jahuamanta paloma shina shamushpa, paipi tiyarictami ricurcani. 33Chashna ricushpapish, shamuc pai cashcataca mana yacharcanichu. Ashtahuanpish yacuhuan bautizachun cachac Diosca: “Maijanpi ñuca Espíritu shamushpa tiyaricta ricungui, chaimi ñuca Espirituhuanca bautizanga” nirca. 34Chaitaca ñucami ricurcani. Chaimantami: “Paica Diospac Churimi” nishpa, huillacuni» nirca.
Jesuspac punta yachacuccunamanta
35Cayandi punzhaca cutinmi Juanca paipac yachacuccunahuan carca. 36Jesús chaita pasacucta ricushpami Juanca: «Paimi Dios cachashca Pactalla Ovejaca» nirca.
37Juanpac ishcai yachacuccuna chaita uyashpaca, Jesusta catishpa rircami. 38Jesús chashna caticta tigrarishpa ricushpaca:
—¿Imatatac mashcacunguichic?— nirca.
Shina nicpimi paicunaca:
—Rabí, ¿maipitac causangui?— nirca. («Rabí» nishpaca, «Yachachic» nisha ninmi).
39Shina nicpimi Jesusca:
—Ricungapac shamuichic— nirca.
Chashna rishpami, pai maipi causacta ricurcacuna. Ña chuscu horas chishi shinamantaca tutacamanmi chaipi paihuan carcacuna. 40Juan rimashcata uyashpa, Jesusta catishpa ric chai ishcai yachacuccunaca, shucca Simón Pedropac huauqui Andresmi carca. 41Andresca paipac huauqui Simonhuanracmi tupangapac rirca. Shina rishpaca:
—Ñami Mesias-huan tuparcanchic— nirca. (“Mesías” nishpaca, “Quishpichic Cristo” nisha ninmi).
42Andresmi Simontaca Jesuspacman pusharca. Chashna pushacpi, Jesús Simonta ricushpaca:
—Juanpac churi Simonmi cangui. Cunanmantaca Cefas shutimi cangui— nirca. (“Cefas” nishpaca, “Pedro” nisha ninmi).
Jesús Felipetapish, Natanaeltapish cayashcamanta
43Jesusca cayandi punzhaca Galilea llactaman rinatami yuyarirca. Pai ricushpa, Felipehuan tupashpaca:
—Ñucata cati— nirca.
44Felipeca Betsaida pueblomantami carca. Chai pueblollamantatacmi Andrespish, Pedropish carca. 45Felipe Natanaelta mashcangapac rishpa, paihuan tupashpaca:
—Moisés mandashcacunapi quillcashpa huillashca, Dios ima nishcata huillaccuna quillcashca ñucanchic shuyacushca runahuanmi tuparcanchic. Paica Nazaret pueblomanta Josepac churi Jesusmi— nirca.
46Shina nicpimi Natanaelca:
—Nazaret pueblomantaca, ¿ima allitac llucshingachu?— nirca.
Shina nicpimi Felipeca:
—Canllatac shamui, ricungui— nirca.
47Jesús, Natanael cuchuyacta ricushpaca:
—Israel runatacmi shamushpa caipi can. Paica jaicapi mana llullanchu— nirca.
48Shina nicpimi Natanaelca:
—¿Ima shinatac ñucata ricsingui?— nirca.
Shina nicpimi Jesusca:
—Can higo yura ucupi cacpi, Felipe manarac cayacpimi, cantaca ña ricurcani— nirca.
49Shina nicpimi Natanaelca:
—¡Yachachic, canca Diospac Churimi cangui, israelcunata Jatun Mandacpishmi cangui!— nirca.
50Shina nicpimi Jesusca:
—¿Ñuca: “Higo yura ucupi cacllapitacmi ña ricurcani” nicllapichu cringui? Ashtahuanpish chaimanta yallitami ricungui— nirca.
51Shinallatac Jesusca:
—Jahua pacha pascarictapish, Diospac angelcuna Runa Tucungapac shamushca ñucapac jahuata huichicucta, uricuctami ricunguichic. Chaica chashnatacmi canga— nirca.


c: text/html

text: 1Cananwanga quimsa cutinami gamcunaman watucog shamushag. Yarpapäcuy Tayta Diosnintsipa palabrancho caynog escribiraycashganta: “Lutanta rurashgan musyacänanpäga ishcay o quimsa runacunaragmi lutanta rurashganta ninman.” 2Tsaynoglami ishcay cag shamuynëcho gamcunata mayna nergä jutsa ruraycashgayquita cacharinayquipag. Canan cutimur tsaynogla jutsa ruraylacho cawarcaycagta tarerga mana cuyapaypami olgöpäshayquipag. 3Gamcunaga munarcaycanqui Jesucristupa apostolnin car jutsa ruragcunata olgöpänätarag. Chämur olgöpaptëragmi musyamanquipag. Apostolnin canäpag churamag Jesucristupis manami pitapis jananpantsu, sinöga munayniyogmi caycan jutsa ruragcunata pitapis castigananpag. Tsaymi jutsa ruraycagta tarerga corönayqui jatishga captiquipis lapayquita olgöpäshayqui. 4Jesucristo cruzcho wanushga caycaptinpis Tayta Diosnintsimi payta cawaritsimushga. Tsaynoglami nogapa conträ sharcuptiquipis Jesucristuman yäracuptë Tayta Dios yanapaman gamcunata corriginäpag. 5Quiquiquicuna imanog cashgayquitapis tantyacäriy. Tsaynogpis Jesucristuta rasunpa chasquicushgayquita o mana chasquicushgayquitapis shumag tantyacäriy. Payta rasunpa chasquicushga captiquega tantyacanmanmi Jesucristupa maquincho carcaycashgayqui. Cuidädu payman janan shongula yäracurcaycanquiman. 6Rasunpa payta chasquicorga nogapagpis tantyapäcunquimanmi Jesucristupa apostolnin cashgäta. 7Apóstol cashgä musyacänanpäga conträ runacuna munapäcun gamcuna cagman shamur jutsa ruragcunata olgöpänätarag. Paycuna tsaynog munaptinpis gamcuna cagman chämur alita ruraycagta tarir manami pitapis olgöpäshagnatsu. Noga más munä watucog shamur Tayta Dios munashgannog gamcuna cawarcaycagta tariytami. Tsaymi Tayta Diosta manacurcaycä jutsa ruraycunata cacharir pay munashgannog cawapäcunayquipag. 10Cay escribimushgäcunata cäsucuptiquega gamcuna cagman chämushpä imatapis mananami olgöpäshayquinatsu. Manami gamcunata olgöpänäpagtsu Tayta Dios churamashga apóstol canäpag, sinöga shumag shacyätsinäpagmi. 11Waugui-panicuna, imaypis cushicäriy. Tayta Diosnintsi munashgannog cawanayquipag cay cartacho tantyatsishgänog cawapäcuy. Jucniqui jucniquipis cuyanacur ali cawapäcuy. Tsaynog cawapäcuptiquimi cuyapäcog y ali cawayta gomagnintsi Tayta Dios imaypis yanapashunqui. 12Jucniqui jucniquipis wamayänacushpayqui saludanacäriy. 13Tsaynogpis caycho caycag waugui-panicuna salüduntami gamcunapag apatsicamun. 14Señornintsi Jesucristuwan Tayta Diosnintsi y Santu Espiritupis gamcunata imaypis cuyapayculäshunqui. [Amén.]

robotstxt: allowed

filter: keep


text: 1Yachayqa wasita ruwakun qanchis k'acha sayantasniyojta. 2Uywasta ñak'achin sumaj mikhuykunata wayk'uchinampaj, sumaj vinotataj wakichin. Jinallataj mesatapis mast'an. 3Warmi kamachisninta kachan llajtaj loman patamanta qhaparimunankupaj: 4Jamuychej kayman, qankuna wampus, nispa. Mana yuyayniyoj runasmampis nillantaj: 5Jamuychej, mikhunaymanta mikhuychej, wakichisqay vinomantapis ujyallaychejtaj. 6Wampu kayniykichejta saqeychej, kawsankichejtaj; sumaj yuyayniyoj runas jina puriychej. 7Pichus machu machu runata k'amejqa chay runawan pisipaj qhawachikonqa. Sajra runata k'amejpis alqochachikuyllata tarikonqa. 8Machu machu runataqa ama k'amiychu, mana chejnichikuyta munaspaqa. Yachayniyoj runata k'amiy, paytaj munakusonqa. 9Yachayniyojman yachachiy, paytaj aswan yachayniyoj kanqa. Cheqan runaman yachachiy, paytaj astawan yachanqa. 10Yachaypa qallarikuynenqa Tata Diosta manchachikuymin. May Santo Kaj Diosta rejseyqa sumaj yuyayniyoj kaymin. 11Yachaynejta kawsanayki p'unchaykunaqa yapakonqa, ashkha watastataj kawsanki. 12Yachayniyoj kaspa allin imasta tarisqaykeqa qanllapajtaj kanqa. Sichus machu machu kanki chayrí, qanllataj castigasqa kanki. 13Wampu warmeqa ch'ajwa sayarichej warmi, mana ima yachajtaj. 14Chay warmeqa wasi punkumpi tiyakun, llajta ukhupi aswan patanejpi. 15Chaynejta purejkunata wajyan, allin ñanta rishanku, chaykunata: 16Mana yuyayniyojkuna, jamuychej kayman, nispa. Pisi yuyayniyojkunamantaj nin: 17Suwasqa yakoqa aswan misk'i; pakaypi mikhusqa t'antapuni misk'eqa, nispa. 18Paykunarí mana yachankuchu chaypi wañuna kasqanta, wajyachimusqasnenqa ukhu pachapiña kasqankutapis.


text: 1Iskay p'unchayllaña Pascua fiestapaj karqa, jinallataj mana levadurayoj t'antata mikhuna fiestapaj, kuraj kaj sacerdotes, leymanta yachachejkuna ima mask'asharqanku imaynamantachus Jesusta pakayllamanta jap'ichispa wañuchinankuta. 2Jinapis nisharqanku: Ama fiesta p'unchaypeqa jap'ichinachu, imaraykuchus runas oqharikuspa ch'ajwankuman, nispa. 3Betania llajtapi lepra onqoyniyoj Simonpa wasimpi Jesús kasharqa. Chaypi Pay mikhushajtintaj, uj warmi yaykumorqa alabastro nisqa rumimanta yuru aparisqa. Yuroqa nardo perfumewan junt'a karqa, may valorniyoj. Warmitaj yurituta p'akirparispa, perfumeta Jesuspa umanman jich'aykorqa. 4Wakinkunatajrí sonqonkupi phiñakuspa, nerqanku: Imapajtaj kay jinata perfumeta usuchinri? 5Kinsa pachaj kuraj denario qolqepi vendekunman karqa, chay qolqetaj wajchasman qosqa kanman karqa, nispa. Warmipajqa mayta rimarqanku. 6Jesustajrí paykunaman nerqa: Saqeychej, imaraykutaj payta k'amishankichejri? Kay warmeqa allinta Noqapaj ruwapuwan. 7Wajchasqa qankunawan kallanqankupuni; munaspaqa mayk'ajllapis atinkichej paykunata yanapayta. Noqarí manaña unaytachu qankunawan kasaj. 8Kay warmeqa atisqanta ruwan; perfumewan cuerpoyta jawin, ajinamantataj ñawpaykun, p'ampakunaypaj wakichiwaspa. 9Cheqatapuni niykichej: Mayllapipis evangelio willakojtin, kay warmej ruwasqampis willakullanqataj paymanta runas yuyarikunankupaj. 10Chaypacha chunka iskayniyojmanta ujnin, Judas Iscariote sutiyojqa rerqa kuraj sacerdoteswan parlamoj, Jesusta jap'ichinampaj. 11Paykunaqa chayta uyarispa, kusikorqanku. Chantá qolqeta qonankupaj parlarqanku, Judastaj qhawasharqa imaynamantachus Jesusta jap'ichinanta. 12Mana levadurayoj t'anta mikhuna Pascua fiesta p'unchaypa qallariynin karqa, maypachachus Pascua corderota wañuchinku, chay. Chantá yachachisqasnin Jesusman nerqanku: Maymantaj risqayku wakichej Pascuata mikhunaykipaj? nispa. 13Chantá Jesusqa iskay yachachisqasninta kacharqa: Riychej llajtaman; chaypi tinkukunkichej p'uñupi yakuta apashaj runawan, paytataj qhatiychej. 14Maymanchá yaykonqa, chay wasiyojta niychej: Yachachej Señorniyku nisunki: Maypitaj cuarto kashan yachachisqasniywan Pascuata mikhunaypaj? nispa. 15Wasiyojtaj, alto patapi rikuchisonqachej uj jatun cuartota, k'uchunchasqataña; chaypi tukuy imata wakichiychej Pascuata mikhunanchejpaj, nispa. 16Chay yachachisqasqa rerqanku, llajtaman yaykuspataj, tukuy imata Jesuspa nisqanman jina tarerqanku, chay wasipitaj wakicherqanku Pascua mikhunata. 17Chantá ch'isiyaykuyta chay wasiman Jesús chayarqa, chunka iskayniyoj apostolesninwan. 18Mikhushajtinkutaj, paykunaman nerqa: Cheqatapuni niykichej: Qankunamanta ujniykichej, pichus Noqawan mikhushan, chay jap'ichiwanqa, nispa. 19Chaymanta yachachisqasnin llakikuspa, Jesusta tapuyta qallarerqanku, ujmanta uj: Noqachu kani? nispa. 20Jinapi Jesús paykunaman kuticherqa: Qankuna chunka iskayniyojmanta ujniykichej, pichus Noqawan chuwapi t'antata chhapuspa mikhushan, chay kanqa. 21Runaj Churenqa, Paymanta qhelqasqaman jina wañuymampuni rishan. Ay, jaqay runamanta, pinejtachus Runaj Churin jap'ichisqa kanqa, chaymanta. Allin kanman karqa chay runapaj ama nacekunan, nispa. 22Paykuna mikhushajtinku, Jesús t'antata oqharispa, Diosman graciasta qorqa. Chantá t'antata partispa, apostolesninman jaywarqa, nerqataj: Jap'iychej, kaymin cuerpoyqa, nispa. 23Copata oqharispataj, Diosman graciasta qorqa, paykunamantaj jaywarqa. Chantá tukuyninku copamanta ujyarqanku. 24Jesustaj paykunaman nerqa: Kaymin yawarneyqa, mosoj tratomanta yawar, mayqenchus ashkha runasrayku jich'asqa kanqa, chay. 25Cheqatapuni niykichej: Manaña ujtawan uva sach'aj poqoyninmanta ujyasajchu, Diospa reinompi mosoj vinota ujyanaykama. 26Uj salmota takiytawan, Olivos Orqoman rerqanku. 27Chaypacha Jesús paykunaman nerqa: Kunan tukuyniykichej Noqamanta p'enqakuspa saqerpariwankichej. Qhelqasqa kashan: Michejta wañuchisaj, ovejastaj ch'eqerakonqanku, nispa. 28Wañusqamanta kawsarimpuspataj, ñawpaqeykichejta Galileaman risaj, nispa. 29Chantá Pedroqa Jesusta nerqa: Tukuyninku saqesojtinkupis, noqaqa manapuni jayk'ajpis saqerparisqaykichu, nispa. 30Jesustajrí Pedroman nerqa: Cheqatapuni niyki: Kunan tutapacha, manaraj gallo iskay kutita waqashajtin, qan kinsa kutita ninki Noqata mana rejsiwasqaykita, nispa. 31Pedrotajrí astawan atipakuspa, kuticherqa: Qanwan wañunay kashajtimpis, manapuni nisajchu: Paytaqa mana rejsinichu, nispa. Jinapi tukuy apostolesnimpis kikillantataj nerqanku. 32Jesuswan, apostolesninwan chayarqanku uj cheqaman, Getsemaní nisqaman. Jesustaj paykunaman nerqa: Kaypi tiyarikuychej Noqa Dios Tatamanta mañakamunaykama, nispa. 33Chantá Pedrota, Santiagota, Juantawan aswan jaqaynejman pusarqa, chaypitaj sonqo nanayta, llakiywan ñak'ariyta qallarerqa. 34Paykunamantaj nerqa: Almayqa ancha llakisqa kashan wañuykama. Kaypi suyawaychej ama puñuspa, nispa. 35Jinapi Jesusqa tumpatawan ñawpajman riytawan, pampaman k'umuykuspa Diosmanta mañakorqa, atikojtenqa chay ñak'arinan hora imaynallamantapis qhechukunampaj. 36Mañakuspataj, Jesús nerqa: Abba Tatáy, tukuy ima Qampajqa atikun; Noqamanta karunchay, ñak'arinay kashan, chayta. Chaywampis ama Noqaj munaynillayqa kachunchu, astawanqa Qampa munayniyki ruwasqa kachun, nispa. 37Chantá Jesús kutirimuspa, paykunata puñushajta tariparqa, Pedrotataj nerqa: Simón, puñushankichu? Manachu uj horallatapis qhawayta aterqanki? 38Qhawakuychej ama puñuspa. Diosmanta mañakuychej ama juchaman urmanaykichejpaj. Cheqatapuni espiritoqa wakichisqa kashan kasunapaj, aycha cuerpotajrí pisi kallpayoj, nispa. 39Chantá Jesús ujtawan rispa, Diosmanta mañakorqa ñawpajta jina. 40Ujtawan kutimuspataj, puñurashajllatataj paykunata tariparqa, imaraykuchus paykunaqa k'aywisharqanku puñuywan atichikuspa; manataj imata kutichiyta aterqankuchu. 41Kinsa kaj kutimuynimpitaj, Jesusqa paykunaman nerqa: Kunanqa puñullaychejña, samarikuychejtaj. Jinallaña kachun; ñapis hora junt'akunña. Runaj Churenqa juchasapaspa makimpiña kashan. 42Jatariychej, jaku. Jap'ichiwajqa qayllapiña, nispa. 43Jesús parlashajtillanraj, Judas chayaykamorqa; payqa chunka iskayniyojmanta ujnin kaj karqa. Paywantaj ashkha runas jamorqanku espadasniyoj, k'aspisniyoj ima. Chaykunata kachamusqanku kuraj sacerdotes, leymanta yachachejkuna, kurajkuna ima. 44Judasqa yachachinakusqaña imaynatachus Jesusta jap'ichinampaj: Pitachari noqa much'aykusaj, chay kanqa. Payta jap'ispa, presota apaychej, nispa. 45Judastaj chayaykamuytawan, Jesusman qayllaykuspa, nerqa: Yachachej Señorníy, nispa, much'aykorqataj. 46Runastaj Jesusta jap'iytawan, presocharqanku. 47Chaypi kajkunamanta ujnenqa espadanta sik'ikuspa, kuraj kaj sacerdotej kamachimpa ninrinta qholurparerqa. 48Jesustaj runasman nerqa: Suwata jinachu jap'iwaj jamunkichej espadasniyoj, k'aspisniyoj ima? 49Templopi sapa p'unchay yachachishajteyqa, mana jap'iwarqankichejchu; kunantajrí Diosmanta Qhelqasqaj nisqan junt'akunampaj jap'iwankichej. 50Chantá Jesusta saqerparispa, tukuynin yachachisqasnin ayqerikaporqanku. 51Uj waynataj Jesusta qhatisharqa, sabanawan qhatasqa. Paytapis jap'illarqankutaj. 52Jap'ejkunaj makinkupi sabanata saqerparispataj, q'alalla waynaqa ayqerikaporqa. 53Chaymanta Jesusta pusarqanku kuraj kaj sacerdoteman. Chaymantaj tantakamorqanku kuraj kaj sacerdotes, kurajkuna, leymanta yachachejkuna ima. 54Pedroqa karullamanta Jesusta qhatispa, yaykorqa kuraj kaj sacerdotej ukhu pationman. Chaypitaj payqa nina qayllapi chukuspa, kamachiswan q'oñikusharqa. 55Kuraj kaj sacerdoteswan, juntamanta tukuy kajkunawan mask'arqanku llulla testigosta, Jesusta ch'ataykunankupaj, chaymantataj wañuchinankupaj. Chaywampis ni imata tarerqankuchu. 56Ashkhas llullakuspa Paypa contranta parlarqanku, chay parlasqankutajrí mana kikinchu karqa. 57Chantá wakin sayarispa, Jesuspa contranta nerqanku: 58Noqayku Jesusta uyarerqayku nejta: Noqa urmachisaj runaj makinwan ruwasqa kay Templota, chaymantataj kinsa p'unchaypi watejmanta sayarichisaj mana runaj makinwan ruwasqata, nispa. 59Chaywampis, paykunaj tumpasqankupis manallataj kikinchu karqa. 60Chaypacha kuraj kaj sacerdote chawpinkumanta sayarispa, Jesusta taporqa: Manachu imatapis kutichikunki? Imasmanta kaykuna ch'atasunku? nispa. 61Jesustajrí ch'inlla karqa, mana imata kutichikuspa. Watejmanta kuraj kaj sacerdoteqa Jesusta tapullarqataj: Qanchu Cristo kanki, yupaychasqa Diospa Churin? nispa. 62Jesustaj kuticherqa: Arí, Noqa kani. Qankunataj rikunkichej Runaj Churinta Tukuy Atiyniyoj Diospa pañampi tiyashajta, cieloj phuyuspitaj jamushajta, nispa. 63Chayta uyariytawankama, kuraj kaj sacerdoteqa p'achasninta llik'irakuspa, nerqa: Imapajñataj munanchej testigosta? 64Qankuna uyarinkichejña imaynatachus Diospa contrampi sajrata rimasqanta. Kunanqa, ima ninkichejtaj? nispa. Tukuyninkutaj Jesusta wañuchisqa kanampaj juchacharqanku. 65Chantá wakinkuna qallarerqanku Jesusman thoqaykuyta, ñawisninta qhataykuspataj, sajmarqanku, nerqankutaj: Sut'inchawayku pichus sajmasusqanta, nispa. Templota qhawaj soldadospis Jesusta laq'arqanku. 66Pedroqa ukhu patiopi kashajtin, jamorqa kuraj kaj sacerdotej ujnin sipas kamachin. 67Paytaj Pedrota nina qayllapi q'oñikushajta rikuspa, qhawariytawan nerqa: Qampis Jesús nazarenowan purej kanki, nispa. 68Pedrotajrí nerqa: Mana jinachu. Mana Payta rejsinichu, nitaj yachanichu imamantachus parlasqaykita, nispa. Chantá jawaman llojserqa; ajinallamantaj gallo waqarqa. 69Chay sipas kamacheqa Pedrota ujtawan rikuspa, chaypi kajkunaman nerqa: Kay runaqa paykunamanta, nispa. 70Pedrotajrí ujtawan nerqa: Mana jinachu, nispa. Uj chhikanmantawan chaypi kajkunapis Pedrota uyancharqanku: Cheqamanta qampis paykunamanta kanki, imaraykuchus Galileamanta kanki, nispa. 71Jinapi Pedroqa maldecispa, jurayta qallarerqa: Mana chay runata rejsinichu, pimantachus parlashankichejpis, nispa. 72Chantá ujtawan gallo waqallarqataj, Pedrotaj chayta uyarispa, Jesuspa kay nisqanmanta yuyarikorqa: Manaraj iskay kutita gallo waqashajtin, qanqa kinsa kutita ninki mana rejsiwasqaykita, nispa. Chayta yuyarikuspataj, Pedroqa waqarqa.


text: 1Iconio marcachöna caycar Pabluwan Bernabé aywayargan sinagogaman. Saycho shonguncunaman chagpä Jesuspä wilapäyaptinmi Israel runacuna y mana Israel runacunapis Jesucristuta chasquicuyargan. 2Sayno chasquicuyaptinmi waquin cag Israel runacuna rabianäyashpan runacunata shimita goyargan Jesucristuta chasquicogcunata chiquiyänanpä. 3Saychömi Pabluwan Bernabé täyarganrä. Saycho tarmi Tayta Diosninsiman yäracuyashpan pitapis mana mansacuypa Jesucristupa ali wilacuyninta wilapäyargan. Say wilacuyashgan rasunpaypa cashganta runacuna musyayänanpämi Pablutawan Bernabëta Tayta Diosninsi yanapargan milagrucunata rurayänanpä. 4Jesucristupa wilacuyninta wilacuyaptinmi Israel runacuna paycunata chiquiyargan. Saymi waquin runacuna apostolcunapa contran sharcuyargan y waquin cagnami apostolcunapa favornin sharcuyargan. 5Apostolcunapa contran sharcogcunaga, Israel runacuna y mana Israel runacunapis, autoridäcunawan wilanacuyargan apostolcunata samgaypa wanusiyänanpä. 6Sayta musyaycurmi Pabluwan Bernabé gueshpicuyargan Licaonia provinciaman. Nircurnami Listraman, Derbiman y say provinciacho cag waquin marcacunamanpis aywar Jesucristupa wilacuyninta wilacuyargan. 8Listra marcachömi juc wegru runa cargan, yurishganpita-pasa mana pureg. 9Say runami jamaraycargan Pablo parlashganta wiyar. Payta ricärirmi Pablo tantyargan aliyänanpä Tayta Diosninsiman yäracuycashganta. 10Saymi fuertipa nergan: “¡Sharcurcur shumag ichiy!” Sayno niptinmi jucla ichircushpan puriyta galaycorgan. 11Sayta ricaycurmi quiquincunapa idiömancho runacuna cushicuyashpan niyargan: “¡Dioscunami runa-tucular nogansiman shayämush!” 12Bernabëpä yarpäyargan Zeus nishgan diosnin cashganta. Y Pablupäna, wilacog captin, yarpäyargan Hermes nishgan diosnin cashganta. 13Say marca yaycunachömi Zeus nishgan diosninta adoracuyänan templo cargan. Say templucho cag cürami puncuman apamorgan waytan walgash törucunata. Saycho lapan runacunawan törucunata wanusiyta munayargan apostolcunata adorayänanpä. 14Paycunata adorayta munayashganta tantyasquirmi Bernabëwan Pablo laquicuyashpan jatirashgan mödananta rachiriycuyargan. Saymi runacunaman aywaycur niyargan: 15“¡Ama sayta rurayaysu! Nogacunapis gamcunano runalami cayä. Gamcunaman yachaseg shayämushcä say manacag dioscunata cacharir rasunpaypa cag Tayta Diosninsitana adorayänayquipämi. Paymi ciëlutapis, cay pasatapis, lamartapis y lapan imatapis camargan. 16Jesucristupa ali wilacuynin gamcunaman manarä chämuptinmi Tayta Diosninsi cachaparishushcanqui manacag dioscunata adorar cawayänayquipä. 17Sayno captinpis tantyaycäsishunqui rasunpaypa cag Dios cashganta musyayänayquipämi. Saymi cuyapäshushpayqui tamyasimun ali cosëchata shuntar cushish cawayänayquipä.” 18Apóstol Pablo sayno nir tantyasiptinpis ajatarämi runacuna tantyayargan Pablutawan Bernabëta mana adorayänanpä. 19Saypita waraynincunami apostolcunata chiqueg Israel runacuna Antioquiapita y Iconiupitapis Listraman chäyargan. Say runacunami shimita goyargan Pablupa contran sharcuyänanpä. Paycuna niyashganta chasquiparmi runacuna Pabluta samgayargan pitegpä. Nircur wanushgana cashganta yarparmi garachashga apaycur marca cuchunman jitasquiyargan. 20Saymi Jesucristuta chasquicogcuna Pablo jitaraycashgan cagman shuntacäyargan ayanta shuntayänanpä. Sayno juntaparaycäyaptinmi cawarircamurna marcaman cutergan. Saypita warayninna Bernabëwan aywacuyargan Derbe marcaman. 21Derbiman chaycurnami Jesucristupa wilacuyninta wilacuyargan. Sayno wilacuyaptinmi asca runacuna Jesusta chasquicuyargan. Nircurnami cutiyargan Antioquía, Listra y Iconio marcacunaman. 22Say marcacunaman charmi Jesucristuta chasquicogcunata shacyäsiyargan Tayta Diosninsiman mana ajayaypa yäracuyänanpä. Saynöpis tantyasiyargan Diospa naupanman manarä chaptin runacuna chiquiyänanpä cayashganta. 23Saynöpis cada marcacho mayor wauguicunata churayargan waugui-panicunata saycho yachasiyänanpä. Nircurnami ayunayashpan Tayta Diosninsita manacuyargan paycunata yanapäyänanpä. 24Pisidia provinciapita aywacurmi Pan lia provinciamanna chäyargan. 25Saychönami Perge marcachöpis Jesucristupa wilacuyninta yapay wilacuyargan. Nircurna aywayargan Atalia marcaman. 26Saypitanami büquiwan Antioquiaman cuticuyargan. Saychömi yapay shuntacäyargan waugui-panicunawan. Say waugui-panicunami Tayta Diosta manacurir Pabluta y Bernabëta naupata cachargan may-saypapis wilacur puriyänanpä. 27Antioquía marcaman charnami waugui-panicuna shuntacaptin cushish wilapäyargan: “¡Wilacuyninta wilacuyänäpä Tayta Diosninsi alimi yanapäyämash! ¡Saymi mana Israel runacunapis Jesucristuta chasquicuyash! ¡Paycunapis cananga Tayta Diosmannami yäracuycäyan!” nir. Sayno wilayaptinmi wiyagcunapis yupa cushicuyargan. 28Pabluwan Bernabé saycho asca quilami waugui-panicunata yachasir täyargan.


text: 1¡Loqhe-kayniyta asllata muchuriwaychis! Arí, muchurillawaychispuni. 2Imaynan Diosqa mayta sientiwanchis, chay hinan ñoqapas qankunamanta mayta sientiykichis, huk qosallamanmi casarakunaykichispaq prometechirqaykichis, huk ch'uya doncella sipasta hinan Cristoman entregayta munaykichis. 3Ichaqa manchakushanin, imaynan mach'aqwayqa yachaysapa kayninwan Evata q'oturqan, chay hinata qankunatapas Cristota cheqaqtapuni ch'uya munakuyniykichismanta imaynapipas waqllichinasuykichismanta. 4Pipas hamuspa ñoqaykuq mana willasqayku wak Jesusmanta willaqtinqa chaskirqankichismi, cheqaq espiritumantapas wak espiritutaqa chaskillankichistaqmi, chaskirqankichisña chay allin willakuykunamantapas wak willakuytaqa hinallata chaskispan muchunkichis. 5Ñoqaqa manan chay allinnin apostolkunamantaqa imapipas pisichu kani. 6Mana sumaq rimakuqña kani chaypas, yachayniypiqa manan hinachu kani, chaytan tukuy imapi sapa kuti qankunaman reqsichikurqayku. 7Icha, ¿huchallikunichu ñoqa kikiy huch'uyyaykukuspa, qankuna hatunchasqa kanaykichispaq Diosmanta allin willakuykunata mana qolqellapaq willaspay? 8Wakin iglesiakunaq qolqentan qechurqani, qankunata servinaypaq pagota chaskikuspa. 9Qankunawan kashaqtiy pisiwaqtinpas, manan mayqentapas gastachirqaykichischu. Pisiwaqniytaqa Macedoniamanta hamuq wawqekunan qowarqanku. Ñoqaqa makillan yuyasharqani qankunata ama gastachinaypaq, kunanpas makillapunin yuyashani. 10Cristoq cheqaqkaynin ñoqapi kasqanraykun rimani, manan pipas Acaya hap'iynintinpi kay alabakuyniytaqa upallachiwanmanchu. 11¿Imanaqtintaq chay hinata rimani? Icha, ¿qankunata mana munakuspachu? ¡Diosmi yachan anchatapuni qankunata munakusqaytaqa! 12Chay apostolkunan llank'asqankumanta alabakuspa ninku: Pablo hinan llank'ashayku, nispa. Chaymi ñoqaqa ñawpaq hina mana qolqeta chaskisqaykichischu, ama chay hinata rimashanankupaq. 13Chaykunaqa llulla apostolkunan, llullakuspa llank'aqkunan, Cristoq apostolninman tukuqkunan kanku. 14Chay hina kasqanqa manan musphanapaqchu, kikin Satanaspas k'anchashaq angelmanqa tukunmi. 15Chayraykun Satanasta serviq runakunaq chanin ruwaqman tukusqanqa mana musphanapaqchu. Ichaqa p'uchukayninkun ruwasqankuman hina kanqa. 16Huktawanmi nini: Ama pipas loqhe kasqaypaqqa hap'iwachunchu. Loqhe kasqayta yuyaspaykichisqa, uyariwaychis loqhe hina rimasqayta, ñoqapas huk chhikanta hatuncharikunaypaq. 17Chay hinata hatunchakuspaqa manan rimashani Señorpa rimasqanta hinachu, aswanpas loqhe hinallan. 18¡Runa yuyayman hinaqa askhan hatunchakunku, ñoqapas hatunchakusaqyá! 19Qankunaqa yachaysapataq kankichis chayqa, loqhekunataqa kusisqan uyarinkichis. 20Arí, qankunaqa kusatamá muchunkichis servichikuqniykichista, qechuqniykichista, munaychakuqniykichista, uyaykichispi saqmaqniykichistapas. 21Arí, chaypaqqa pisi kallpapunin karqayku, arí, chaymantan p'enqakushayku. Pipas qhariykachaqtinmi ichaqa, loqhe hina rimaspa ñoqapas qhalichakullasaqtaq. 22¿Hebreo runakunachu kanku? Ñoqapas Hebreo runan kani. ¿Israel runakunachu kanku? Ñoqapas Israel runan kani. ¿Abrahampa mirayninchu kanku? Ñoqapas Abrahampa mirayninmi kani. 23¿Cristoq kamachinkunachu kanku? Ñoqaqa aswanraqmi paykunamantaqa kani, arí, kaytaqa loqhe hinan rimashani. Paykunamantaqa astawanraqmi llank'arqani, paykunamantaqa askha kutitan carcelkunapi wisq'asqa karqani, paykunamantaqa aswan suq'asqan karqani, paykunamantaqa aswan askha kutin yaqa wañurqani. 24Judío runakunan phisqa kutita suq'awarqanku kinsa chunka isqonniyoq makita. 25Kinsa kutitan k'aspiwan waqtawarqanku, huk kutitan ch'aqewarqanku, kinsa kutitan barco tikraykukuqtin muchurqani, huk tutatawan huk p'unchaytawanmi lamar-qochapi tikraykusqa karqani. 26Hinantinman purisqaypin mayukunapas yaqa apawarqan, suwakunapas yaqa ch'utiwarqan, llaqtamasiy runakunapas yaqa wañuchiwarqan, mana judío runakunapas yaqa wañuchiwarqan. Sinchi sasachakuykunapin rikukurqani llaqtapipas, ch'inneqpipas, lamar-qochapipas, iñiqman tukuq runakuna ukhupipas. 27Sinchitan llank'arqanipas sayk'urqanipas. Askha kutin mana puñusqa karqani, yarqaytapas ch'akiytapas muchurqani. Askha kutin mana k'ata mikhusqa karqani, chiritapas, mana p'achayoq kaytapas muchurqani. 28Tukuy chaykunamanta astawanqa llapa iglesiakunamanta sapa p'unchay yuyariqtiymi llaki ñit'iykuwan. 29Pipas pisi kallpayaqtinqa, ñoqapas pisi kallpayallanitaqmi. Pipas huchaman urman chayqa, ñoqan muchuni p'enqasqa kayta. 30Hatunchakunaychus kan chayqa, pisi kallpayoq kasqaymantan hatunchakusaq. 31Wiñay-wiñaypaq yupaychana Señorninchis Jesucristoq Yayan Diosmi yachan mana llullakusqayta. 32Damasco llaqtapi kashaqtiymi, rey Aretaspa churasqan kamachikuqqa Damasco llaqta punkukunaman guardiakunata churarqan presota hap'iwanankupaq. 33Hinaqtinmi llaqta perqa ventananta huk canastapi warkuykuspa uraykachiwarqanku, ahinapin chay kamachikuqpa hap'iwananmanta ayqerqani.


text: 1Nuqa Pedrumi Jesucristupa sirbiqnin kar, kriyiq masiykunata rikar yach'achiq chay kani. Chaqa nuqaqami rikasha kani, Jesucristo imanu uchanchikllaparayku qischakar kruspi wanutinmapis. Chaynu karmi, kananqa qamkuna kriyiqkunata rikar yach'achikuqkunataqa rugar ima yanapashunanillapa. Chaqa qamkunapismi nuqa yupay sirbikuyankillapa. Chaymi Jesucristo maydiya llipyalla pudirninwan shamutinqa, mantakuyashanpina kayashunllapa. 2Chaynu tantalana washakasha kananllapapaqqa, qamkuna chay kriyiqkunata rikar yach'achir michikuq yupay kaqkunaqa, allita kuytankillapa Dyus akrashan uyshita yupay kaq wamrankunata. Chaymi imatapis ama amalaschu rurar, ashwan Dyus munashannu aligrila rurankillapa. Amami chay rurashaykirayku pagrakanaykillapapaq yarpur imachu rurankillapa. Ashwanmi imatapis rurankillapa kusa aligrila, ama kwashallachu. 3Piru chaynu uknikillapata rikarqa, kuytawkish qamkunaqa paykunapa mantaqnin yupaymana tukutkillapa. Ashwanmi kusala shumaqta Dyus munashannula kawsar paykunataqa rikachinkillapa. 4Chaynu allin kaqlata rurar ima kawsayatkillapa, maydiya chay michikuqkunapaq mantaqnin chiqap michikuq Jesucristo shamutinqa, kusala shumaq llipyalla mana tukukaq kurunatana aypanaykillapapaq. 5Chaynullami qamkuna musu kaqkuna, rikar yach'achishuqnikillapata kusala rispituwan kasuyllapa. Chaynullapis uknikillapa uknikillapa ama kusa kani nirchu, kasunakur kawsayllapa. Chaqa "Dyusqami kusa kani niqkunamantaqa chiqanchakan. Piru chay mana kusa kani ima niqkunata-shuypaqa kusalata yanapan". 6Chayraykumi imata rurarpis, ama kusa kani nirchu tukuy imata puytiq Dyusninchik munashanlata rurankillapa. Chaynu ruratkillapami maydiya Tayta Dyus shamurqa tukuypa naypanpi nishunqallapa: "Kusala allinta rurashaykillapa" nir. 7Chayraykumi ima pasashutinllapapis ama chaykunalapaq yarpur llakirchu, chay pasashushanllapataqa Dyuspa makinpina dijayllapa, ¡Taytay Dyusmi llakipamanqa! nir. 8Piru allita tantyakar, rikch'akushala yupay kar kuytakankillapa. Chaqa chay ch'iqnimaqninchik dyabluqami, imanutaq liyunmaqa mallaqnarqa qaych'akur purin imatapis mikunar, chaynumi nuqanchikkunatapis Tayta Dyusmanta chiqanchamanayanchikllapa. 9Chaynu katinmapis manami qamkunalachu chaynuqa qischakayankillapa, ashwanmi maylawpipis kriyiqkunaqa qamkuna yupaylla qischakayanllapa. Chaymi chayta yach'ar imaqa, chay mana allin rurachikuqta mana kwintacharnachu, ashwan masta animakur ima chay kriyishaykillapanulla shachinakunkillapa. 10Chaqa nishaykillapapis: Kay pachapi kriyishaykillaparayku uk ratulapaq qischakayatkillapamapismi, Taytanchik Dyusqa kusalata llakipashurllapa yanapar kusala allinpaq, allita kriyiqpaq, kusala jwirtipaq, chaynulla chiqapta washakasha kanaykillapapaq ima tikrashunqallapa. Chaynuqami tukuy tyimpupaq Tayta Dyus mantakuyashan luryanpina kayankillapa kanqa Jesucristuwan pullana. 11¡Chaymi chayta yach'arqa paylata alabashunllapa! ¡Chaqa payqami tukuy tyimpupaq mantakun! ¡Chaynumi kanqa! 12Kriyiq masiykuna, chiqapta kriyiq masinchik Silvanuwanmi kay kartata iskribimuni kusalata animakur masta kriyir kawsanaykillapapaq. Chaqa Taytanchik Dyus kusata munamashanchikrayku kusata yanapamanchik. Chayraykumi chay munashushanllaparayku, shachinakur ima kawsankillapa. 13Babiloniapi taq kriyiq masinchikkuna, chaynulla Jesucristupaq yach'achitiy kriyishanrayku wamray Marcospismi kach'amun saluduta qamkunapaq. Chaqa kay Babiloniapi kriyiqkunatapis qamkunata yupay, Tayta Dyusqa akrasha paypa kaqninkunana kananllapapaq. 14Chaymi nishaykillapa: Uknikillapa uknikillapa kusala rispituwan shumaqta saludanakunkillapa. Chaynulla Jesucristupi kriyishaykillaparayku, kusala shumaqta kawsanaykillapapaqmi Taytanchik Dyusqa yanapashunqallapa. Chaynumi kanqa.


text: 1Chatz'uyej taq i ak' laj tz'uuy loq'oomb'al reh i QaJaaw Dios. Chawunchelaal taq i hat aj wach ak'al cha tz'uyej taq wach i QaJaaw. 2Chatz'uyej taq wach i QaJaaw Dios, chayeew taq runimaal wach. Eh rajlaal q'iij taq cha q'or rib'iral chi xa re' wo' reh aj Ko'loom. 3Chaq'or taq rib'iral i ruloq'il keh chu'nchel i tinamit, je' wo' hoq i ma' ilooj taj i rub'an. 4Ruum re' QaJaaw Dios xiik' naah nimaal wach, i ruk'ul chi naa qaye'em ruloq'il. Eh xa re' wo' reh nim rajaawriik chikiwach taqe i tiyoox. 5Re' ki dios taqe i tokoom tinamit, xatz'aqoj tiyoox taqe. Eh re' i qaDios i hoj re' reh xyej-anik reh i taxaaj. 6Ma' k'isiin ta saqumaal chii' wach. QaJaaw Dios, xiik' naah nimaal i rajaawriik, i ruloq'il chupaam i rupaat. 7Chawunchelaal taq i hat aj wach ak'al chayeew taq rajaawriik, ruloq'il i QaJaaw Dios. 8Chayeew taq ruloq'il i QaJaaw ruum xa re' wo' reh i ruk'ul chi naa taq aye'em ruloq'il. Eh chak'am taq chaloq aamayiij chupaam i rupaat. 9Chaloq'ej taq i QaJaaw Dios chupaam i ruye'aab' q'e' holohik. Eh chu'nchel ta naq i tinamit neenyohlinik reh. 10Chaq'or taq keh i tinamit chi re' QaJaaw Dios manlik Reey, eh xuyeew paruye'aab' i wach ak'al, ma' awach ta neenk'uyu'sanik reh. Eh parub'ehel naa ruq'atam i q'orik chikinaah i tinamit. 11Neeta naq insuuqb'ik rik'ux i taxaaj, i wach ak'al. Neeta naq ink'uyu'jik i palaw, i wilkeeb' chupaam ruum i rusuqkiil kik'ux. 12Eh nee ta naq insuuqb'ik kik'ux i yuuq' k'ixkaab', taqe i wilkeeb' chuwach. Neeta naq inkik'er kichii' ruum rusuqkiil kik'ux taqe i chee' wilkeeb' pantaq ch'ahn. 13Chu'nchel naa rusuuqb'iik kik'ux chuwach i QaJaaw k'ulik iloq reh, ruum parub'ehel naa ruq'atam i q'orik chikinaah i tinamit ayu' wach ak'al.


text: 1Betania marcachömi targan juc runa Lázaro jutiyog. Paymi pasaypa ansa caycargan. Paypa panincunami cayargan Mariawan Marta. 2(Mariami Jesuspa chaquinman perfümita winaparcur agsanwan pisapargan.) 3Lázaro ansa caycaptinmi panincuna juc runata Jesusman cachacorgan: “Cuyanacuyashgayqui Läzarumi wanuycanna, taytay” nir wilananpä. 4Sayno wilaptinmi Jesús nergan: “Läzaruta say gueshya sarish manami wanushgalancho quëdananpäsu, sinöga noga cawarisimuptë munayyog cashgäta runacuna tantyacuyänanpämi.” 5Läzaruwan y panincunawan cuyanacurpis Jesús manami juclaga aywargansu. Saypa trucanga wanunaycashganta wilaycaptinpis cashgan caglachömi ishcay junag goyäcorgan. Saypitanami discïpuluncunata nergan: “Acu cutishun Judea provinciapa.” 8Saymi discïpuluncuna niyargan: “Ganyancunarächä saycho cag runacuna samgaypa wanusiyta munayäshushcanqui, taytay. ¿Sayno caycaptincu sayman yapay cutiyta munaycanqui?” 9Saymi Jesús nergan: “Ama mansacuyaysu. Wanusimänanpäga manami hörä chämunräsu. Musyashgansinöpis sacaypa puregcunalami mansacuyan. Junagpa puregcunaga manami mansacuyansu. Saynölami wanusiyämänanpä hörä manarä chämuptin gamcunaga mansacuyänayquisu.” 11Nircurnami Jesús discïpuluncunata nergan: “Cuyashgansi Läzaroga punucashlami caycan. Acu aywashun ricchasinansipä.” 12Sayno niptinmi discïpuluncuna niyargan: “Ali punuyta tariptinmi musyansi aliyänanpä cashganta, taytay.” 13Lázaro punucash cashganta nirpis wanush cashgantami Jesús tumasipaylapa nergan. Saymi discïpuluncunaga mana tantyar punucash caycashgalanta yarpäyargan. 14Sayno yarpäyaptinmi Jesús discïpuluncunata nergan: “Läzaroga wanushmi caycan. 15Wanushganpita cawarisimuptëmi gamcuna más tantyayanquipä Tayta Dios cachamashganta. Saymi cushicö Lázaro cashgan cagcho mana cashgäpita. Pay cagman acu aywashun.” 16Saymi Milish niyashgan Tomás discípulu mayincunata nergan: “Sayno captenga nogansipis wanunansipä aywashun.” 17Betaniaman charnami Jesús musyargan chuscu junagna Lázaro pamparaycashganta. 18Jerusalenpita Betaniaman media lëwanöla captinmi asca runacuna aywayargan Martatawan Mariata walquiyänanpä. 20“Jesusmi shamuycan” negta wiyarmi Marta aywargan taripänanpä. Mariami isanga wayicho quëdacorgan. 21Jesuswan tincurmi Marta nergan: “Caycho captiquega turë manachi wanuycunmansu cargan, taytay. 22Imano captinpis gammanmi imaypis yäracö. Noga musyämi imata manacuptiquipis Tayta Dios wiyashushgayquita.” 23Sayno niptinmi Jesús nergan: “Turiqui cawarimongami.” 24Saymi Marta nergan: “Au, musyämi juicio nalcho wanushcuna cawarimuptin turëpis cawarimunanpä cashganta, taytay.” 25Niptinmi Jesús nergan: “Nogami cawarisimö wanushcunata. Nogata chasquicamag cagtaga wanuptinpis cawarisimushämi gloriacho imayyagpis cawananpä. ¿Sayta criyinquicu?” 27Sayno niptinmi Marta nergan: “Au, taytay. Noga criyëmi. Gammi Tayta Diospa surin caycanqui. Saynöpis caycanqui Tayta Dios cachamushgan Cristumi.” 28Sayno nircurmi Marta cutergan nanan María cagman paypis Jesuswan tincog aywananpä. Chaycushpanna gayaycur wilargan: “Jesusmi chämush. Paymi gayaycäshunqui” nir. 29Sayno niptin María jucla aywargan. 30Jesús manarämi marcaman charganräsu, sinöga Martawan tincushgalanchörämi caycargan. 31Wayipita María jucla yargogta ricayashpanmi payta walqueg runacuna guepanta aywayargan: “Turin pamparaycashganmancher aywaycan wagananpä” niyashpan. 32Jesús cagman María chaycurmi puntanman gongurpacuycur nergan: “Gam caycho captiquega manami turë wanunmansu cargan, taytay.” 33Mariata y walquegnin runacunatapis wagaycagta ricarmi Jesuspis yupa laquicorgan. 34Saymi paycunata taporgan: “¿Mayninchötä pamparaycan?” nir. Tapuptinmi niyargan: “Maynincho pamparaycashgantapis ricanayquipä aywashun, taytay.” 35Pamparashgan cagman aywaycarmi Jesuspis laquicushpan Läzarupä wagargan. 36Saymi waquin runacuna niyargan: “Ricay, segaypacher cuyanacuyargan Läzaruwan.” 37Waquinnami niyargan: “Gapra runatapis aliyaycäserga ¿manasurä Läzarutapis aliyäsinman cargan mana wanunanpä?” 38Fiyupa laquishmi Jesús chargan Lázaro pamparashgan cagman. Say pamparashgan sepultüraga cargan gagacho uchcushmi. Puncunnami saparargan jatun rumiwan. 39Sayman chaycurmi Jesús nergan: “Saparaycag rumita witisiyay.” Sayno niptinmi Läzarupa panin Marta nergan: “Chuscu junagnami pamparaycan, taytay. Cananyäga segaypanacher asyaycan.” 40Sayno niptin Jesús nergan: “¿Manacu nishcä nogaman yäracamaptiquega turiquita cawarisimunäpä cashganta?” 41Sauraga saparaycag rumita witircasiyaptinnami ciëluta ricärir Jesús nergan: “Manacushgäta imaypis wiyamashgayquipitami gamta agradëcicamö, papá. Yanapämashgayquita ricarmi caycho caycag runacuna tantyayangapä gam cachamashgayquita.” 43Nircurnami Jesús fuertipa nergan: “¡Lázaro, yargamuy!” 44Sayno niptinmi wanush jitaraycashganpita cawarircamur Lázaro yargamorgan uman wancush y maquin chaquin wancush. Yargaramuptinnami Jesús nergan: “Purinanpä pascayay.” 45Läzaruta cawarisimushganta ricaycurmi Mariata walqueg runacuna ascag criyiyargan Jesusta Tayta Dios cachamushganta. 46Waquin cagnami fariseo runacunaman aywaycur wilayargan Läzaruta cawarisimuptin asca runacuna payman criyiycäyashganta. 47Sayta wiyaycurmi mandag cüracunawan fariseo runacuna Israel runacunapa autoridänincunata gayaycasir niyargan: “Milagrucunata ruraptin aläpanami runacuna criyiycäyan Dios cachamushgan Cristo cashganta. ¿Imatatä rurashun say runata? 48Payta prësu mana sarisishgaga milagro rurashgancunata ricar lapan runacunami munayanga nacionninsipa mandagnin rey cananta. Sayta wiyaycurmi Romacho mandag emperador yupa rabiacushpan soldäduncunata cachamonga templunsita juchusiyänanpä y lapansitapis wanusimänansipä.” 49Sayno niyaptin más mandag cüra Caifás nergan: “¡Gamcunaga manami imatapis tantyayanquisu! 50Templunsita mana juchusinanpä y mana ushacäsimänansipä say runala wanusun. Saynöpami lapansipis salvacushunpä.” 51“Say runala wanusun lapansi salvacunansipä” nir Caifás nergan Roma runacuna Israel runacunata ushacäsiyänanta mana munarmi. Payga manami tantyargansu jusansicunapita wanur Jesús salvamänansipä cashganta. Mana tantyaptinpis sayno parlananpä Tayta Dios yarpayninman churargan más mandag cüra say wata captinmi. Caifás nishgannölami Jesús wanorgan Israel runacunata y mana Israel runacunatapis salvananpä. 53Say junagpitanami autoridäcuna wilanacuyargan Jesusta wanusiyänanpä. 54Sayta musyarmi Israel runacunapa autoridänincuna ricayga Jesús purergannasu. Saymi Judea provinciapita Jesús discïpuluncunawan aywacuyargan Efraín nishgan marcaman saycho goyäyänanpä. Say marcaga sunyag jirca cercalanchömi caycan. 55Say junagcuna Pascua galaycunanpäna caycaptinmi marcancunapita asca runacuna Jerusalenman aywayargan Tayta Dios nishganno say estapä puestucog. 56Templo patiuchönami runacuna niyargan: “Gamcunaga ¿imatatä yarpäyanqui? ¿Fiestapä Jesús shamongasurä o manasurä?” niyashpan. 57Fariseo runacunawan mandag cüracuna maynami runacunata nish cashga: “Jesusta maychöpis ricashpayquega jucla wilayämanqui prësu sarisiyänäpä.”


text: 1Pichus k'amisqata tukuy sonqo jap'ikojqa yachayta munakun; k'amisqata chejnikojrí mana ima yachayniyoj wampu. 2Allin runaqa Tata Diospa k'acha khuyakuyninta tarin, sajra yuyayniyoj runatarí Diosqa astawan juchachanqa. 3Sajra ruwayqa mana pitapis allinta sayachinchu; cheqan runasrí unaypaj sumaj saphinchasqa sayanqanku. 4Sumaj warmeqa qosampa pillun jina, qosanta p'enqaypi rikhurichej warmirí tullu t'ajay jina. 5Cheqan runasqa cheqan imaspipuni yuyanku, sajra runastajrí ch'awkiyayllapi yuyanku. 6Sajra runaj parlasqasnenqa wañuypa tojlla churasqan jina kanku; cheqan runaj parlasqasninrí chay imasmanta libran. 7Juchasapastaqa Dios urmachenqa chinkachisqa kanankupaj, cheqan runaspa familiankutarí ni ima kuyuchenqachu. 8Runaqa yachayniyoj kasqanman jina jatunchasqa kanqa, sajra sonqoyojrí pisipaj qhawasqa kanqa. 9Aswan walej kamachisniyoj kaspa, pisipaj qhawasqa kayqa aswan jatumpaj qhawasqa mana mikhunayoj runamanta nisqaqa. 10Cheqan runaqa uywasninta allinta qhawan, sajra runarí uywasninta mana khuyanchu. 11Pichus jallp'anta llank'ajpataqa ashkha mikhunasnin tiyapun; qhasi manakajpa qhepanta purejrí wampu runa. 12Sajra runaqa sajra runaspa suwasqankuta munapayan; cheqan runaspa saphinkurí sumaj kawsayta apamun. 13Sajra runaqa kikin llullakusqallampitaj lank'ukun, cheqan runarí chay tukuy ñak'ariymanta llusp'in. 14Runaqa parlasqanman jina allin imaswan sajsasqa kanqa, makisninwan ruwasqanman jinataj pagota jap'enqa. 15Wampoqa yuyan tukuy ima ruwasqasnimpis allillan kasqanta; yuyayniyoj runarí uyarin tukuy yuyaychaykunata. 16Wampoqa phiñakuyninta rikuchimpacha; sumaj yuyayniyoj runarí mana kasuta ruwanchu contrampi kajtimpis. 17Cheqanta parlaj testigoqa maychus kajta sut'inchan, uj llulla runarí llullakuspa rimarin. 18Imallatapis mana yuyaychakuspalla runaj parlarparisqanqa espada jina t'ojsin; yachayniyojkunaj parlasqasninkurí jampi jina sonqota thañichin. 19Maychus kasqanta parlaj runaqa wiñaypaj sayanqa, llulla runarí uj ratollata sayanqa. 20Sajra runaspa wakichikusqankupeqa llullakuylla tiyan; allin kawsanamanta yuyaychajkunapajrí kusiy tiyan. 21Cheqan runamanqa ni ima sajrapis chayanqachu; sajra runarí tukuy imaymana llakiykunawan atipachisqa kanqa. 22Tata Diosqa llullaswan millachikun, pichus cheqata imatapis ruwajtarí may kusisqa qhawan. 23Yuyayniyoj runaqa yachayniyoj kasqanmanta mana runaykachanchu; wampu runarí sut'ita rikuchin wampu kayninta. 24K'uchi runaqa tukuy ima patapi kanqa, qhella kajrí tukuy imapi atipasqa. 25Phuteyqa runata mana allinman tukuchin, misk'i nisqastaj sonqonta t'ikarichin. 26Cheqan runaqa runa masinta allin ñanta pusan, sajra runasrí chay ñanmanta pantachinku. 27Monte animalesta jap'imoj qhella runaqa chay jap'isqanta ni kankarqollampischu; uj yuyayniyoj k'uchi runarí ashkha kapuyniyojman tukun. 28Cheqan kaj ñanqa kawsayman pusan, chay ñampitaj mana wañuy kanchu.


text: 1Jucpaychru Jesusga Taytanwanmi rimayara juc pampachru. Nä rimayta usharuptinmi juc discïpulunga nira: “Tayta, yachrachipäcamay Dioswan rimayta, Bautizag Juan discïpuluncunata yachrachingannuy”. 2Niptinmi Jesusga nira: “Dioswan rimarga cay nipäcunquim: ‘Jana pachachru cayag Tayta Diosnïcuna, gamga lapan juchapita caruchrümi cayanqui, shamuynar mandagnïcuna canaypag. 3Canan junag gopäcamay micunäcunata. 4Nätan jucha rurapäcungäcunapita perdonayärimay, lutan ruramagnïcunata perdonapäcungänuy. Jinaman lutan rurachiyta Asyag munapäcamaptin amar cachraripäcuychu’ ”. 5Chay nircurmi Jesús cay nira: “Maygaypas canman cuyanacungay runa, payman chraupi pagas aywar ninquiman: ‘Prestayämaynar quima tantalata. 6Juc cuyanacungä runam chayrag chraramun jucläpita. Manam capanmanchu imas garacunäpag’. 7Niptiquim, chay cuyanacungayga wayin ruyipita nimunman: ‘Ama gayarämaychu. Wayïsi shumag wichrgasham cayan, nätan wamracunatam oglayä’. 8Chaynuy niyarsi chay cuyanacurcangay runaga, mana munayarsi sharcamunmanmi yapay yapay gayachracurcaptiquiga. Jinarcurmi gorärishunquiman lapan manacungayta. 9Chaymi nircayag: Manacurcay Diosta, payga yanapapäcushunquim. Ashipäcurga, taripäcunquim. Gayacurcaptiquiga, mayapäcushunquim. 10Pi maysi Diosta manacugga, chrasquinmi, ashigsi tarinmi. Diosta gayacugsi cayan mayasham. 11Gamcunapita maygaytas wamray pescäduta manacurcäshuptiqui, ¿culebrata gorärinquimanchu? 12Nätan ruruta manacurcäshuptiqui, ¿alacrán curuta gorärinquimanchu? 13Gamcunaga lutancama carcayarsi alicagtam gorcayanqui wamraycunata. Manacurcaptiquiga masran jana pachachru Taytaycunaga yanapapäcushunquis Santu Espiritunwan ali rurayta”. 14Chaypitam juc junagchru Jesusga gargora lutan espirituta juc runapita. Chayga chay runatam mana rimachinagchu. Nä lutan espirituta Jesús gargoruptinga chay runa rimariruram. Chayta chranin runa ricarärir mayacasha niragmi ricacarärira. 15Nätan waquincag runacunam nipäcura: “Cay runaga lutan espirituta gargoyan, chay lutan espiritupa mandagnin Beelzebüpa munayninwanmi” nir. 16Nätan waquinga lutan rurachiyta munarmi Jesusta nipäcura, munayninwan imatas jana pachapita ricacächimunanta. 17Chay lutan pinsiarcayanganta musyarurmi Jesusga nira: “May nacionchrüsi runacuna punta punta raquicarurga quiquincamam peliayälar ushanacurcan. Chaynuytan juc wayilachru yachragcunas chay castala cayarsi raquicarärirga quiquincamam limpu ushanacarärin. 18Chaynuymi Asyagsi quiquincama gargonacurga, quiquincamam ushanacarärinman. Cayta nircayag: ‘Quiquin Asyagpa munayninwanmi, lutan espiritupa cachran ruragcunata gargoyan’ nipäcamaptiquim. 19Chaura noga chay Beelzebüpa munayninwan lutan espiritucunata gargoyaptïga, nätan Israel castapita waquinniquicunaga, ¿pipa munayninwantag gargorcayanqui? Nogatanuy paycunatas nipäcuptiquiga, paycunataga ‘Manam chaynuychu’ nirärishunquimanmi. 20Nätan lutan espiritucunata Diospa munayninwan noga gargoyaptïga, chaura nämau chraramun Diospa munayninchru cawapäcunay wichan. 21Juc calpanlan runa alisca camapacusha wayinchru cayaptin, ima-aygansi pachalanmi cacun. 22Nätan paypita mas calpayog runa sharamurmi ichaga yalirunman. Jinarcurmi guechrurunman chay arman yupachicuyangantas. Chaypitam apacunman lapan ima-aygantas. 23Chaymi pisi wacga manam alitachu ruran nimagga, nä conträ cayan. Nätan pisi nogata mana yanapämarga runäcunatam wichicayächin”. 24“Chaura runapita lutan espíritu nä yargorurga, purin chaqui pampacunapam ‘Maychrütag jamayüman’ nir ashiyar. Chaypita jamananpag mana tarirga, ‘Mä cutishag yargocungä runaman’ ninmi. 25Nä cutirurga, chay runata tarin juc wayi alisca shumag pichachracushatanuysi, jinaman chrurachracushanuysi cayagtam. 26Chaynuyta tarirur lutan espirituga, ‘Caychrümi yapay yachrashag’ nirmi, cuticun lutan espiritu-mayincunaman. Chaypitam pushamun ganchrista, quiquinpitas mas juyunnincunata. Chaura chay runaga naupa canganpitaga mas lutan ruragmanmi muyun”. 27Chay nir Jesús rimayaptinmi juc warmi chay achca runacagpita lapan calpanpa cay niramun: “¡Ima cushisharag cayan gamta wachrashugniqui, jinaman chuchushugniqui warmi!” 28Niptinmi Jesusga cay nin: “Antis cushishaga capäcunman Dios ninganta mayacugcunam, jinaman cäsucugcunam”. 29Chaura nä chranin runacuna Jesuscagman gotucarcayämuptinmi Jesusga cay nira: “Gamcunaga carcayanqui lutancamam, munaynïwan imatas ruranalätam munarcayanqui. Nätan manam ruray nircayämangaytaga rurashagchu. Antis ricapäcunquiga Diospa unay willacugnin Jonaswannuysi ruracaglatam. 30Jonastachu Ninivechru runacuna musyarärira Dios cachramunganta. Chaynuymi noga jana pachapita shamusha runapitas juc junagga musyapäcunqui Diospita shamusha cangäta. 31Chaura juchacunata Dios taripänan junagga Arabiachru mandag warmiga wanushapita cawacaramur: ‘Diosta mana chrasquicurcanganpita cunchuchisha capäcuchun’ nipäcushunquim. Chay warmiga aywamura caru nacionpitam Jerusalenta, Rey Salomón rimanganta mayacunanpag. Nätan nogaga caychru cayä Salomonpitas mas munayniyogmi. 32Chaynuytan Ninivechru cagcunas wanushapita cawacarcamur ‘Diosta mana chrasquicurcanganpita cunchuchisha capäcuchun’ nipäcushunqui. Paycunaga Diosman cutipäcuram Jonasta mayacur, nätan nogaga caychru cayä Jonaspitas mas munayniyogmi”. 33“Manam pisi achquita ratarcachirga, pacarunchu u imawansi chaparunchu. Antis chrurcun chruracunanmanmi, wayiman yaycugcunata achicyapänanpag. 34Chaura ñawiqui shumag ricapugnuysi Diospa willapanta shumag tantiaptiquiga alila rurag runam canqui. Nätan ñawiqui mana shumag ricapugnuysi Diospa willapanta mana shumag tantiarga lutanla rurag runam canqui. 35Nätan ichic ichiclata tantiayarsi mana masta tantiayta munarga, mana pasay tantiag runamanmi muyunqui. 36Chaura Diospa willapanta shumag tantiaptiquiga, jinaman tantiangaynuy cawarga, canqui alisca shumag achicyag achquinuymi. Chaura gamga manam lutan rurag runachu canqui”. 37Chaychru Jesús nä rimayta usharuptinmi, juc fariseo runaga “Wayïta aywashun micug” nira. Niptin Jesusga nä wayiman chrarurga micucurcänancagman yaycurcur tayucura. 38Nätan chay pushag runaga mayacasha niragmi ricacarura, mana maquinta maylacular micunanpag tayuruptin. 39Chaura Jesusga nirunmi chay runata: “Gamcuna fariseocunaga, wishgocunata pucucunata janalanpa maylagnuymi ali rurag nirag carcayanqui, nätan shongoycunaga manam alichu suwacuycunawan, jinaman lutan ruraycunawan. 40¡Gotara runacuna! ¿Manachu musyapäcunqui janan cuerpuycuna rurag Dios shongoycunatas ruranganta? 41Gamcuna imalatas rurarga rurapäcuy lapan shongoycunapa. Chaynuy rurarga, alim capäcunqui Diospag. 42Alisca cunchuchisham capäcunqui, fariseocuna. Gamcunaga yarpaylapam Diosta gorcayanqui chruncapita jucta, mentatas rüdatas, jinaman lapan ima-ayga verdüracunapitas. Nätan ali ruraytawan, lapan shongoypa Diosta cuyaytam icha gongarärinquiga. Chaytam naupataga rurapäcunquiman cara, mana chay naupa rurarcayangayta gongalar. 43Alisca cunchuchisham capäcunqui fariseo runacuna. Gamcunaga Israel castacuna gotucarcänan wayichrüsi, alinnin tayucunachrüran tayucuyta munarcayanqui. Pläzachrüsi lapan runapitas saludasha caytaran munarcayanqui. 44Gamcunaga alisca cunchuchisham capäcunqui. Gamcunaga carcayanqui pampachru runa enterrasha mana ricacagnuymi. Chaytachu runacuna mana ricacaptin jarur juchäcurcan. Chaynuymi gamcunaga runacunata lutanta rurarcayächinqui”. 45Chaynuy niruptinga, Moisés isquirbinganpita yachrachigga cay ninmi: “Tayta, chaynuy nirga nogacunatawanmi ashlircayämanqui”. 46Niptin Jesusga cay niram: “Gamcunas alisca cunchuchisham capäcunqui Moisés isquirbinganpita yachrachigcuna. Gamcunaga juc runa lasagta guepiyaptin, jananman masta chrurcapagnuymi, Dios ninganman masta yaparcur yachrarcayächinqui. Chaytaga manam pi runas rurayta atipanchu. Nätan gamcunaga manatan yanapapäcunquis ni manatan rurapäcunquipishchu yachrachipäcungaynuyga. 47Gamcunaga alisca cunchuchisham capäcunqui. Unay awilluycuna Diospa willacugnincunata wanurcachir enterrapäcunganta, cuyagtucur uryapapäcungaypita. 48Chaynuy rurapäcur aygas mayapam carcayanqui unay awilluycunanuysi lutancama. Paycuna wanurcachir enterrapäcungantam gamcunaga alchaparcayanqui”. 49Chaymi Diosga alisca yachrag cayninchru cay nira: “Paycunaman cachrashagmi willacugnïcunatawan cachrä ruragcunata. Paycunapitam waquinta wanuchipäcunga. Nätan waquintam ashipäcunga wanuchipäcunanpag. 50Chaymi Diosga gamcunataga juchaycunapita taripapäcushunqui cay pachata camacanganpita canancama, willacugnincunata wanuchipäcungaypita. 51Chaynuy ruranga Abel wanungan junagpita Zacariasta wanuchipäcungancamam. Zacariasta wanurärichira Diospa wayin ruyichrümi chay altarwan tincucugchru. Diosga razonpam gamcunataga juchachapäcushunqui lapan willacugnin wanushacunapita. 52Aliscam cunchupäcunqui Moisés isquirbinganpita yachrachigcuna. Gamcunaga wayipa llävinta charicuyugnuymi ali yachrayta pacararcayächinqui. Nätan manam ni quiquiquicunas yachracurcanquichu, ni manatan munapäcunquichu pi yachracunantas”. 53Chaynuypa Jesús niruptinga, Moisés isquirbinganpita yachrachigcunawan fariseocunaga alicusam piñäcarärira Jesuspag. Jinaman yangam tapupayta galacayärira ima-aygacunapitas. 54“Pagta imalatas lutanta rimarachichwan” nir, chaypita juchachapäcunan raygo.


text: 1Chaymanta rikullarqanitaq chay querubinkunaq uman pata p'altapi anqas umiñamanta tiyanaman rikch'akuqta. 2Hinan Señor Diosqa yuraq qoysu p'achayoq runata nirqan: Haykuy querubinkunaq uranpi kaq ruedakunaq chawpinman, hinaspa nina sansata makiykipi horqomuy chay querubinkunaq ukhunmanta, llaqtaq patanmantaq hach'iykuy, nispa. Hinan rikurqani runaq haykusqanta. 3Chay ratotaq querubinkunaqa sayasharqanku Dios yupaychana wasiq ura ladonpi, phuyutaq ukhu patiota hunt'aykurqan. 4Chaymantataq Señor Diosqa lliphipispa querubinkunaq patanmanta hatarispa, yupaychana wasi punkuman rirqan. Hinan Dios yupaychana wasita phuyuqa hunt'aykurqan, pationpas k'ancharirqanraq Señor Diospa lliphlli-kayninwan. 5Querubinkunaq raphranpa raphapapasqantaq hawa patiokamaraq uyarikurqan, Tukuy-atiyniyoq Diospas rimashanman hinaraq. 6Linomanta yuraq qoysu p'achayoq runatan Señor Diosqa nirqan: Ruedakunaq ukhunmanta ninata horqomuy querubinkunaq chawpinmanta, nispa. Hinan runaqa rispa hukkaq ruedaq ladonpi sayaykurqan. 7Huk querubintaq haywarispa chawpinkupi ninamanta sansata hoqarimurqan, hinaspan haywarimurqan linomanta p'achayoq runaman. Paytaq chayta chaskiykuspa ripurqan. 8Chay querubinpa raphran ukhupitaq kasqa runaq makinman rikch'akuq. 9Querubinkunawan kuskatataq tawa ruedata rikurqani, sapanka querubintaq huk ruedawankama kasqa. Chay ruedakunataq chhipipipisqa q'omer umiña hina. 10Tawantin ruedakunaqa kikinkaman kasqa, sapanka ruedataq iskay rueda pasapunachisqaman rikch'akusqa. 11Querubinkunaqa may cheqasmanpas puririyta munanku chayqa, puririllankuñan mana kutirispalla. 12Cuerponkupas, wasankupas, makinkupas, raphrankupas, tawantin ruedankupas ñawikunawan hunt'aykusqan kasqa. 13Ñoqa kikiymi uyarillarqanitaq tawantin ruedakunata: “Muyuylla-muyuq”, nispa sutichaqtapas. 14Sapanka querubintaq tawa ladoman uyayoq kasqa: ñawpaqkaq uyanmi rikch'akusqa toro uyaman, iskaykaq uyataq rikch'akusqa runa uyaman, kinsakaq uyataq rikch'akusqa león uyaman, tawakaq uyataq rikch'akusqa anka uyaman. 15Kay querubinkunaqa Quebar mayupi rikusqay kawsaqkunallapunin. Querubinkunataq phalaripurqan, 16hinaspan paykuna puririqtin ruedakunapas puririllarqantaq, pampamantapas ruedantinpachan phalarillarqantaq. 17Sayarpariqtinpas ruedakunaqa sayarparillarqantaq querubinkunawan huk espiritullayoq kasqankurayku. 18Chaymantataq Señor Diosqa lliphipipispa yupaychana wasi patamanta hataripurqan, querubinkunaq hawanpitaq sayaykurqan. 19Qhawashallaqtiytaq querubinkunaqa phalarirqanku ruedantinpacha, hinaspataq chayarqan Dios yupaychana wasiq inti haykuy lado punkunman. Israelpa Diosninpa lliphlli-kaynintaq paykunaq hawanpi k'ancharirqan. 20Chaykunaqa kasqa Quebar mayu patapi Israelpa Diosninpa uranpi rikusqay kawsaqkunan, chayraqmi repararqani querubinkuna kasqanta. 21Sapankataqmi karqan tawa uyayoq, tawa raphrayoq, raphrankuq ukhunpitaqmi runa makiman rikch'akuq kasqa. 22Chay rikusqay querubinkunaq rikch'aynintaq karqan Quebar mayupi rikusqay kaqkunapuni. Sapankataq purisqaku ñawpaqen ladollaman.


text: 1Washäcuj Jesúspa maquinçhu cawaptinchi, mana juyu ñawinwanchu Tayta Diosninchi ricamanchi. Ñacaymanpis mana jaycamanchichu: Juchayyujmi canqui nir. 2Manchäga Washäcuj Jesúspa maquinçhu cawaptinchi, Espíritu Santu cawachimanchi. Payga jucha munapaypita washämanchi. Wañurpis, chacaj pachaman mana çhayashunchu. Manchäga Tayta Diosninchipa ñaupanman çhayashunpaj. 3Paymi nuwanchi-raycur llapanta camacächiran. Ñaupataga wañuj runa caycar shungunchi munapashallanta rurar, Moiséspa shiminta çharcuyta mana camäpacushcanchichu. Chaymi wañuyman çhayananchi caran. Chaynuy captinchisi, Wawan Jesústa Tayta Diosninchi caçhamuran. Jesúsga wañuj runa yuriran. Ichanga nuwanchi-jina runa caycarsi, juchata mana aparicuranchu. Chaypis nuwanchi-janan runacuna ñacachiran. Nuwanchi-raycur wañuymanpis çhayachiran. Chaypitam juchaynajtana Tayta Diosninchi ricaycämanchi. 4Cananraj paypa shiminta çharcuycanchi. Ñaupata shungunchi munapashallanta rurar, juchallaçhu arushcanchi. Cananmi ichanga Espíritu Santu shacyächimaptinchi, Tayta Diosninchipa shungun munashannuylla cawaycanchi. 5Juchallaçhu arujcuna shungun munapashallanta ashin. Tayta Diosninchipa shungun munashanta ashijcunam ichanga Espíritu Santuta wiyacur cawan. 6Juchaçhu arujcuna shungun munapashallanta ashir, wañuyman çhayan. Tayta Diosninchipa ñaupanman imaypis mana çhayangapächu. Espíritu Santuta wiyacurmi ichanga, allilla cawanchi. Tayta Diosninchipa ñaupançhüpis cawashunpaj. 7Juchaçhu arujcuna shungun munashallanta ashir, Tayta Diosninchita ticrapun. Shiminta wiyacuyta munarsi, çharcuyta mana camäpacunchu. 8Chaymi shungunchi munapashanta rurar, Tayta Diosninchipa shungun munashanta rurayta mana camäpacunchichu. 9Jamcunam ichanga shunguyqui munapashanta mana ruranquinachu. Manchäga Espíritu Santuta wiyacuycanqui. Washäcuj Jesús camacächiyninpa shiminta çhasquicushayquipita Espíritu Santupa maquinçhu cawarcaycanqui. Mana çhasquicujcunatam ichanga maquinçhu mana charanchu. 10Maquinçhu Washäcuj Jesús purichimaptinchi, Tayta Diosninchipis: Juchaynaj caycanqui nir alli ñawinwan ricamanchi. Chaymi juchata aparicushanchipita wañuyman çhayarsi, mana ushyacaj cawayçhüna Tayta Diosninchi puriycächimanchi. 11Sumaj tantiyacushun. Runacuna Washäcuj Jesústa wañuchiptinsi, Espíritu Santuwan Tayta Diosninchi cawarachimusha. Wañushanpita Jesústa cawarachimushan-jina nuwanchitapis Espíritu Santuwan cawarachimäshunpaj. Paymi maquinçhu charämanchi. 12Irmänucuna, sumaj tantiyacushun. Espíritu Santu charämaptinchi, Tayta Diosninchipa shungun munashanta rurashun. Quiquinchi munashanchinuylla ama cawashunchu. 13Shungunchi munashallanta ashiptinchi, wañuyllaman çhayashunpaj. Espíritu Santu yanapämaptinchim ichanga jucha aruypita witicur, imaycamanpis Tayta Diosninchipa ñaupançhu cawashunpaj. 14Espíritu Santu shacyächimashanchinuylla cawashpanchi Tayta Diosninchipa wawan caycanchi. 15Chaymi mana manchacunchinachu. Mandu-rurajcuna jucpa maquinçhu cawar imata mañacuriytapis manchacun. Nuwanchim ichanga Tayta Diosninchipa wawan cashpanchi imatapis mañacunchi: Papäninchi niycur. 16Shungunchipis shungunwan tincuptin, Tayta Diosninchipa wawan cashanchita Espíritu Santu sumaj musyachimanchi. 17Chaymi wawan captinchi, imaypis mana pishïchimäshunchu. Washäcuj Jesústa ricashan-jina nuwanchitapis ricamäshunpaj. Runacuna Jesústa ñacachishan-jina nuwanchita ñacachimaptinchisi, achicyaj pachaman Tayta Diosninchi çhayachimäshunpaj. Jesústa-jina nuwanchitapis alli cayman çhuramäshunpaj. 18Chaymi ñacayman çhayarpis, ama imasi jucushunchu. Tayta Diosninchipa ñaupanman çhayaptinchi, achic-achicyaycaj pachaçhu cawachimäshunpaj. Chay wichanga ima cushicuymanraj çhayachimäshunpaj. 19-21 Chaypis ñaupanman shuntamänanchi junaj mana çhayamunrächu. Tayta Diosninchi camashancuna llapanpis uticash cashpan shuntamänanchitaraj shuyäcuycan. Camashancuna quiquillanpita alliman ticrayta mana junchu. Manchä ismucäcun. Wañucurin. Tayta Diosninchi camacächiptin, manacajmanpis çhayan. Shuntacamänanchi junajmi ichanga llap-llapanta jishpichinga. Camashancunata shungun munashanman cutichinga. Wamrancunatapis ricsichicur, alli cawayçhu cawachinga. 22Jishyaj warmi nanaywan japaraptin, jishyacuycashanta musyanchi. Chaynuymi Tayta Diosninchi camashancunapis cananllaga alliman jishpichinanta munar, japaraycan. 23Nuwanchipis ñacayçhu cawar, sumaj llaquicunchi. Janaj pachaman mana çhayallarpis, Espíritu Santupa maquinçhu cawaycanchi. Shuntamashpanchim ichanga Tayta Diosninchi ricsichicamäshun: Wawämi canqui nir. Juc-niraj cawayçhüna cawachimäshunpaj. Mana wañucujnachu imaycamanpis cawachimäshunpaj. Chaynuy cawananchita shuyarpaycanchi. 24Jucha aparicuypita Tayta Diosninchi jishpichimashanchipita-pacha shuyarpaycanchi janaj pachaman shuntacamänanchita. Chaypis mana shuntacamashanchicaman Tayta Diosninchiman yupachicuycänanchi. 25Janaj pachaman çhayash caycar, ¿shuntacamänanchita yupachicushungarächu? Mana. Chaymi ima ñacayman çhayarsi, Tayta Diosninchiman yupachicur shuyarpaycanchi. 26- 27 Llutäpacuptinchisi, Espíritu Santu yanapämanchi. Llutäpacur mañacuyta mana camäpacuptinchisi, tantiyamanchi. Quiquinmi Tayta Diosninchita mañacapamanchi. Llapan wawancunapa shungun munashanta tantiyachin. Tayta Diosninchipa shungun munashannuylla parlapämanchi. 28Ima ñacayçhu captinchisi, Tayta Diosninchi yanapaycämanchi. Payta manchapacuptinchi, imatapis allipaj camacächin. Chaycuna tantiyachimanchi shungun munashannuy cawananchipaj. Chaypämi acracamashcanchi. 29Cay pachata mana camallarraj, llapan shiminta wiyacujcunatapis, nuwanchitapis Tayta Diosninchi acracamashcanchi Wawan Jesúsman llucshinanchipaj. Jesúsga Tayta Diosninchipa jichpa wamran-yupay caycan, nuwanchina shullca wamran-yupay. 30Chaymi shungun yarpashannuy camacächir, acracamashcanchi. Wamrachacamashcanchi. Alli ñawinwan ricamanchi. Juchaynajmi canqui nir achic-achicyaycaj pachamanpis shuntacamäshunpaj. 31Sumaj tantiyacushun. Tayta Diosninchi tucuy-jinanpa yanapaycämanchi. Chaymi runacuna ñacachimaptinchisi, chapata ruramaptinchisi, ama llaquicushunchu. 32Sumaj llaquipämashpanchi nuwanchi-raycur quiquinpa Wawan Jesústapis wañuypita mana jishpichishachu. Manchäga jucha aparicushanchipita jishpichimänanchi-raycur wañuyman çhayachisha. Cawarcachimur, janaj pachamanpis shuntacusha. Cananga alli ñawinwan ricamashpanchi tucuy-jinanpa yanapaycämanchi. 33Runacuna: Jucha-sapa nimaptinchisi, Tayta Diosninchi chapaycämanchi. Acracamashpanchi alli ñawinwan ricaycämanchi: Juchaynaj carcaycanqui nir. 34Chaymi pipis mana jurgapämäshunnachu: Juchaçhu arushcanqui nir. Jishpichimänanchi-raycur mayna Jesús wañuyman çhayasha. Cawarcachimur, mandäshinanpaj Tayta Diosninchi janaj pachaman shuntacusha. Dirïcha-caj lädunçhu jamachiran. Chayçhüna Washäcuj Jesús parlapaycämanchi. 35Washäcuj Jesús sumaj llaquipämanchi. Maquillançhu chararämanchi. Chaymi tucuy-jinanpa ñacaptinchisi, yargaptinchisi, pishipacuptinchisi, llaquicuptinchisi, wañuchimaptinchisi, mana jungamanchichu. 36Tayta Diosninchipa shiminçhüpis nin: Maquiquiçhu cawashäpita jaticaçhar ushyarcaycäman. Uyshata pishtashan-jina wañuchimayta ashircaycan. 37Chaypis Washäcuj Jesús llaquipämaptinchi imaman çhayarsi, alliçhu llucshinchi. 38- 39 Maquinpitapis Tayta Diosninchi mana caçharimäshunchu. Cay pachaçhu cawaypis, wañuypis, janaj pachaçhu munayniyujcunapis, pacha rurinçhu munayniyujcunapis, canan wichan tincupacaycunapis, wara-warantinpaj yarpaçhacuycunapis mana wasguichimäshunchu. Mana imapis maquinpita jurgamäshunchu. Tayta Diosninchi mana caçharimäshunchu. Taytanchi Jesucristuta caçhamuyninpa sumaj llaquipämashanchita musyachimaranchi. Cananga paypa maquinçhüna cawanchi.


text:
1
Jesucristo Diosnintsic y runa cangan
1,2Manarä imapis camashga caycaptinnam Tayta Diospa willacuyninta apamog Jesucristoga caycarganna. Imaypitapis jucllayllam Tayta Dioswan cayargan. Y pay Diosnintsicmi. 3Paywanmi Tayta Dios camargan llapan imaycacunatapis. Manam cantsu ni imapis Jesucristuwan mana camanganga. 4Llapan cawagcunapis paypitarämi cawayta chasquiyan. Tayta Diospa alli willacuyninta musyatsicurninmi runacunapä actsinö caycan. 5Tsaynö musyatsicuycaptinpis tsacaychönö jutsallachö cawarninmi runacuna Diosnintsicta chasquiyashgatsu.
6,7Tayta Diosmi acrargan Juan Bautistata Jesucristo shamunanpä cagtana willacunanpä. Pay willacurgan Jesucristuta runacuna chasquicuyänanpämi. 8Waquin runacuna Juan Bautistapä “Tayta Dios cachamungan salvacogmi” nir yarpäyaptinpis manam paytsu cargan salvacogga, sinöga willacogllanmi.
9Jesucristoga cay patsaman shamurgan llapan runacunata Tayta Diospa willacuyninta musyatsicunanpämi. 10,11Jesucristuwan Tayta Dios imaycata camashga caycaptinpis, cay patsaman shamuptin runacuna manam tantiyacuyargantsu ciëlupita shamunganta. Tsaymi mana chasquiyargantsu. 12Waquinmi itsanga Jesucristuta chasquicur criyiyan salvacognintsic canganta. Payta chasquicogcunatam Tayta Dios “Wamräcunanam gamcunaga cayanqui” nin. 13Manam mamanpita yuringanpitatsu Diospa wamrancunaga cayan, sinöga Jesucristuta chasquicuyanganpitam.
14Jesucristoga runaman ticrarmi nogantsicpa rurintsiccunachö cawargan. Paywan purirmi nogacuna musyayargä imaycawan munayyog canganta y cuyamangantsicta. Tayta Diospa japallan tsurinta ricarmi musyayargä Tayta Dios imanö cangantapis. 15Jesucristupämi Juan Bautista willacurgan: “Shamogpä cag salvacogga nogapita mas puëdegmi. Payga manarä noga yuriptïmi imaypitapis caycarganna” nir.
16,17Unay tiempu Tayta Dios tantiyatsiptin sirvegnin Moisesga gellgargan leycunatam. Tsaytanam quiquin Moises runacunata tantiyatsirgan. Señor Jesucristum itsanga cuyamarnintsic tantiyatsimantsic Tayta Dios perdonar salvamänantsicpä cag mushog willacuyninta.
18Manam pipis Tayta Diostaga ricashgatsu. Paytaga ricashga japallan tsurin Jesucristullam. Paypita shamushga carninmi musyatsimantsic Tayta Dios imanö cangantapis.
Jesucristo shamunanpä cagta Juan Bautista willacungan
(Mateo 3.11,12; Marcos 1.7,8; Lucas 3.15-17)
19Jordan mayuchömi Juan Bautista runacunata bautizaycargan. Tsaymanmi Jerusalen marcachö autoridäcuna cachayargan sacerdöticunata y templuchö yanapagnincunata “¿Mä Tayta Dios cachamungan salvacogcush pay?” nir tapuyänanpä. 20Paycuna tapuyaptinnam Juan rasun cagllata willacur nirgan: “Manam nogaga shuyacungantsic salvacogtsu cä” nir.
21Tsaynam yapay tapuyargan: “Tsayöraga ¿pitä canqui? ¿Tayta Diospa unay willacognin profëta Eliascu?” nir.#1.21a Malaquias 4.5 gellganganchö Tayta Dios nirgan salvacog manarä shamuptin unay willacognin Elias cutimunanpä cagtam. Eliaspäwan Juan Bautistapä masta musyanayquipä liyinqui Mateo 11.14; 17.10-13; Lucas 1.17.
Juannam nirgan: “Manam Eliastsu cä”.
Paycunanam yapay tapuyargan: “Tsayöraga ¿unay Moises gellgangannö Tayta Dios cachamunanpä cag profëtacu canqui?” nir.#1.21b Moises ningannö Tayta Dios cachamunanpä cag profëtapä masta musyanayquipä liyinqui Deuteronomio 18.15-19.
Juannam nirgan: “Manam tsaypistsu cä”.
22Tsaynam paycuna niyargan: “Tsayöraga ¿maygantä canqui? Cachayämagnïcunaman cutir willayänäpä niyämay quiquiqui pï cangayquitapis” nir.
23Niptinnam Juan nirgan: “Nogaga unay Isaias gellgangannö willacogllam cä.#1.23 Tsunyag jircachö willacogpä masta musyanayquipä liyinqui Isaias 40.3. Tsaymi cay tsunyagcunachöpis shamog runacunata willacuycä jutsancunata jagiriyänanpä. Tsaynö willacuptïmi listuna caycäyanga salvacog shamogta chasquicuyänanpä”.
24Tsaynö niptinnam Juanta fariseo cagcuna tapur niyargan: 25“Tayta Dios cachamungan salvacog mana caycarga, ni Elias, ni shamogpä cag profëtapis mana caycarga, tsayöraga ¿ima munayyog cayniquiwantä cay runacunata gamga bautizaycanqui?” nir.
26Tsaynam Juan nirgan: “Nogaga bautizaycä yacuwanmi salvacogta chasquicuyänanpä. Payga cay patsaman chämushganam. Peru gamcuna manam tantiyayanquirätsu tsay salvacog pï canganta. 27Poderösu captin nogaga umpuycur maquinta ni chaquinta mutsaycuyllatapis manam puëdïtsu”.
28Juanta tsaynöga tapuyargan Jordan mayupa wac-tsimpan Betaniachö runacunata bautizaycaptinmi.
Jesus shamuycagta Juan Bautista ricangan
29Tsaypita warayninnam Jesus shamuycagta ricaycur Juan Bautista caynö nirgan: “¡Ricayay! Paymi Tayta Dios cachamungan salvamagnintsic. Paymi Pascua fiestachö carnishta wanutsiyangannö wanunga runacuna jutsancunapita perdonashga cayänanpä. 30Paypämi parlargä nogapita mas puëdeg canganta. Manarä noga yuricuptïmi payga imaypitapis caycarganna”.
31“Salvamagnintsicta Tayta Dios cachamunanpä canganta musyaycarpis manarä bautizarga manam nogapis musyargötsu pï cangantapis. Tsaynö captinpis nogaga runacunata yacuwan bautizaycargö salvacog chämuptin chasquicuyänayquipämi. 32,33Salvamagnintsic pï cangantapis musyanäpäga Tayta Diosmi nimargan: ‘Bautizaycaptiqui maygan runapa jananmanpis Espiritu Santo palumanö ratamuptinmi musyanqui cachamungä salvacog canganta. Payga runacunata bautizanga Espiritu Santuwanmi’. 34Tsay nimangannöllam Jesusman Espiritu Santo ratagta ricargö. Tsaymi gamcunata willä Tayta Diospa tsurin canganta”.
Jesuspa punta cag discïpuluncuna
35Warayninnam Jordan mayuchö Juan Bautista ishcag discïpulunwan caycäyargan. 36Tsaynam tsaypa Jesus päsaycagta ricasquir Juan nirgan: “¡Ricayay! Paymi Tayta Dios cachamungan salvamagnintsic” nir.
37Tsaynö ninganta wiyarnam Juanta dejasquirna, ishcan discïpuluncuna Jesusta gatircur aywacuyargan. 38Tsaynam gepan aywagcunaman ticraycur Jesus tapurgan: “¿Maypatä aywaycäyanqui?”
Niptinnam niyargan: “Taytay, ¿maychötä gam tanqui?” nir.
39Jesusnam nirgan: “Acu, aywashun. Regitsiyäshayqui”.
Tsaynam juntuna aywayargan patsaranganyag. Y patsa tardiyaptinnam tsayllachö quëdacuyargan parlacur. 40Juan Bautista ninganta wiyarir Jesusta gatir jucag aywagga cargan Simon Pedrupa waugin Andresmi.#1.40 Tsay ishcag Jesusta gatiragcunaga cayargan Andreswan cay libruta gellgag cag apostol Juanmi.
41Tsaypitanam Andres jinan öra aywacurgan waugin Simonta ashegnin. Tincusquirnam nirgan: “¡Nogacunam Tayta Dios cachamungan salvacogwan tincuyargö!” nir.
42Tsaynam Andres wauginta Jesusman pushargan. Chäriyaptinnam Simonta ricaycur Jesus nirgan: “Gamga Jonaspa tsurin Simonmi canqui. Cananpitaga jutiqui canga Pedrum” nir.
Felipita y Natanaelta discïpuluncuna cayänanpä Jesus acrangan
43Warayninnam Galilea provinciaman aywayta Jesus yarpargan. Tsaynö yarpachacur caycanganchö Felipiwan tincusquirnam nirgan: “Acu, nogawan aywacushun discïpulü canayquipä” nir.
44Betsaida marcapitam Felipega cargan. Tsaychö yuricogmi cayargan Andreswan Pedrupis. 45Jesus tsaynö niptinnam Felipe aywacurgan Natanaelta ashegnin. Tincusquirnam nirgan: “¡Tincusquiyargö Tayta Dios cachamungan salvacogwanmi! Payga Nazaret marcapita Josepa tsurin Jesusmi canä. Paypämi unay Moises y waquin cag profëtacuna gellgayargan cay patsaman shamunanpä cagta. ¡Y chämushganam!”
46Tsaynam Natanael nirgan: “Nazaret marcapitaga ¡imayllatä pipis alli runa cashga!” nir.
Niptinnam Felipe nirgan: “Masqui ¡acu, aywashun reginayquipä!”
47Washa lädunta yaycuycagta ricasquirnam runacunata Jesus nirgan: “Cay runaga mana mantsacuypa parlagmi. Paymi sï, selläma Israel runaga”.
48Tsay ninganta wiyarnam Natanael tapurgan: “Taytay, ¿imanöpatä nogata gam regimanqui?” nir.
Tsaynam Jesus nirgan: “Nogaga musyämi imanö shonguyqui canganta y maychö cangayquitapis. Felipe manarä gayashuptiquim nogaga ricargö hïgus jachapa rurinchö jamaraycangayquitapis”.
49Tsaynö niptinnam Natanael nirgan: “Taytay, Diospa tsurinmi gamga canqui, Israel runacunapa mandacognin nogacuna shuyacuyangä rey” nir.
50Tsaynam Jesus nirgan: “¿‘Hïgus jachapa rurinchömi ricargö’ niycullaptïcu, gam tantiyanqui Tayta Diospa tsurin cangäta? Cananpitaga imaypis mana nunca ricayangayquitam gamcunata ricatsiyäshayqui. 51[¿Yarpäyanquicu unay Jacob suëñuyninchö angelcuna ciëlupita uraycämogta y witsaycagta ricanganta?] Tsayta suëñuyninchö ricarmi Jacob tantiyargan Tayta Dios paywan caycanganta.#1.51 Jacobpa suëñuyninpita masta musyanayquipä liyinqui Genesis 28.10-17. Tsaynömi gamcunapis milagru rurangäcunata ricar tantiyayanqui Dios gamcunawan caycanganta”.


text: 1Cristopi kaspa, kallpachasqa kankichej, munakuynintaj sonqochasunkichej. Espíritu Santowan uj sonqolla kawsakuy tiyan, qankuna ukhupitaj tiyan munanakuy, khuyanakuytaj. 2Chayrayku kusiywan sonqoyta junt'achiychej uj yuyaylla kaspa, uj munakuyniyojlla kaspa, uj sonqolla kaspa, uj ruwanallapi yuyaspa ima. 3Ama imatapis ruwaychejchu churanakuspa, nitaj jatunchakuspa. Astawanqa llamp'u sonqowan sapa uj qhawachun ujkunata paymanta aswan kurajta jina. 4Amataj pipis mask'achunchu paypa allinnillantaqa, astawanqa sapa uj mask'achun ujkunaj allinninkutapis. 5Imayna yuyaywanchus Cristo Jesús kawsarqa, kikillantataj qankunapis kawsaychej. 6Cristoqa Diospuni kashaspapis, Payqa mana ch'ipakorqachu Dios kayninmanta. 7Manachayqa janaj pachapi jatun kaynimpa k'anchayninta saqespa, Payqa kamachi runaj kayninta jap'erqa, runa jinataj nacekorqa. 8Runa kaspa, k'umuykukorqa, Paytaj kasukoj kaspa, wañuykama chayarqa. Jinataj cruzpi chakatasqa wañorqa. 9Chayrayku Diosqa Payta maytapuni jatuncharqa tukuy kaj chhika patapi kanampaj, uj sutitataj qorqa, tukuy sutismanta aswan sumaj sutita. 10Ajinamanta Jesuspa sutimpi qonqorikonqanku janaj pachapi tukuy kajkuna, kay pachapi kajkuna, ukhu pachapi kajkunapis. 11Tukuy runastaj rimarenqanku Jesucristo Señor kasqanta, chaynejta Dios Tata jatunchasqa kanampaj. 12Munakusqasníy, imaynatachus qankuna kasuwajpuni kankichej chaypi kashajtiy, ajinallatataj qankunamanta karupi kashajtiypis astawan kasullawaychejpuni. Chayrayku kunanqa Diosta manchachikuspa astawan kallpakullaychejpuni, mosoj kawsayniykichejpi allin kayniykichej junt'asqa kanampaj. 13Imaraykuchus Diosqa qankunaman churan munanaykichejta, ruwanaykichejtataj Paypa k'acha munayninrayku. 14Tukuy imata ruwaychej ama thutuspa, nitaj churanakuspa, 15mana k'amina kanaykichejpaj. Ajinamanta Diospa wawasnin mana ch'ichiyoj, mana juchayoj kanaykichej tiyan, kay pachapi may sajra juchasapa runaspa chawpimpi. Qankunaqa paykuna chawpipi k'anchashankichej ch'askas jina, 16wiñay kawsayta qoj simi nisqata paykunaman willashaspa. Ajinata Cristoj kutimuynin p'unchaypi mayta kusikusaj, yachaspa kallpakusqay, trabajasqaytaj mana qhasipaj kasqanta. 17Qankunaj creesqaykichej, Diospaj trabajasqaykichej imaqa uj uywa wañuchisqa q'olachina jina Diospa ñawpaqempi. Wañuchisqachus kasaj chayqa, kawsayneyqa chay jaywasqaykichej patapi ch'ajchusqa kanman. Ajina kajtimpis, kusikusaj qankunawan khuska. 18Jinallatataj qankunapis kusikuychej noqawan khuska. 19Sichus Señor Jesús munanqa chayqa, munayman usqhayta kachamuyta Timoteota qankunaman, noqapis sonqo junt'asqa kusikunaypaj imaynachus kasqaykichejmanta yachaspa. 20Mana pipis noqawan kanchu pay jina qankunamanta munakuywan yuyarikojqa, allinniykichejta mask'aspa. 21Tukuy mask'anku ari paykunaj allinnillankuta, manataj Cristo Jesuspa munayninta ruwaytachu. 22Qankuna yachankichej imaynatachus Timoteo allin runa kasqanta rikuchisqanta; jinallataj yachankichej, imaynatachus uj chureqa tatanta yanapan, ajinata payqa noqawan trabajasqanta evangeliomanta willaspa. 23Kunanqa imaynachus rinawanta yachaytawan, munani payta qankunaman kachamuyta. 24Jinallataj Señorpi suyakushani, noqa kikiy usqhayta qankunata watukoj jamunaypaj. 25Yuyallarqanitaj hermano Epafroditotapis kachamunayqa allimpuni kasqanta. Payqa yanapawajniy, noqawan khuska evangelioman sayasqa, pitachus qankuna kachamuwarqankichej pisichikushajtiy yanapanawampaj, chay. 26Payqa maytapuni tukuyniykichejta rikuyta munashan, llakisqataj kashan onqosqa kasqanta uyarisqaykichejmanta. 27Arí, cheqamanta onqosqa karqa; yaqhapuni wañorqa. Chaywampis Diosqa payta khuyarqa, manataj payllatachu; noqatapis khuyallawarqataj, ama llakiy pata llakiy chayamunawampaj. 28Chayrayku usqhayta payta kachamushani qankuna kusikunaykichejpaj ujtawan payta rikuspa, noqapis amaña chaykama llakisqa kanaypaj. 29Payta wajyarikuychej Señorpi tukuy kusiywan; pay jina kajkunatapis jatumpaj qhawaychej. 30Cristopaj ruwanarayku yaqha wañorqa; wañuy patapiña kasharqa noqata yanapawaspa, imaraykuchus qankunaqa karupi kaspa, mana yanapawayta aterqankichejchu.


text: 1Llaquishcauna, ama tucui ispiritura quiringuichi. Astaun paigunara camaichi, paiguna Diosmanda ashcara mana ashcaras. Ashca llulla rimaicuna llucshinaushcami cai pachai. 2Caimanda Diospa Ispiritura ricsichi. Tucui ispíritu casna rimasha: “Jesucristo runa aichahua shamushcami,” nijpi, cai ispíritu Diosmandami. 3Randi tucui ispíritu, “Jesucristo runa aichahua mana shamushcachu,” nijpi, cai ispíritu mana Diosmandachu. Caimi ‘anticristo’ nishca ispíritu. Pai shamungaraushcara uyashcanguichimi. Cunallara cai pachai tiaun. 4Churihuauna, canguna Diosmandami anguichi; cai supaigunara vinsishcanguichi. Cangunara cumpañaj Dios cai pachai tiaj supaira yalinmi. 5Paiguna cai pachamandami anaun. Chiraigumanda cai pachamandaunara rimanaun. Cai pachai aj runauna paigunara uyanaun. 6Ñucanchiga Diosmandami anchi; Diosta ricsij runa ñucanchira uyan. Maicans Diosta mana ricsisha ñucanchira mana uyan. Caimanda sirtura rimaj ispiritura ricsinchi, shinallara llullaj ispirituras. 7Llaquishcauna, parijumanda llaquinaushunchi. Llaquinaga Diosmandami. Tucui llaquij runa Diosmanda pagarishcami, Diosta ricsinmi. 8Mana llaquij runa Diosta mana ricsishcachu. Dios llaquijmi. 9Casnami Dios ñucanchira llaquishca ricurimuca, Dios paihua sapalla Churira cai pachama cachamuca, ñucanchi paimanda causangaj. 10Dios llaquishca caimi, mana ñucanchi Diosta llaquishcamanda, astaun Dios ñucanchira llaquica, paihua Churira cachamuca ñucanchi ucharashcamanda pagana tucungaj. 11Llaquishcauna, Dios ñucanchira casna llaquishca ajpiga, shinallara ñucanchis parijumanda llaquinaunami anchi. 12Ima huraspas pihuas Diosta mana ricushcachu. Ñucanchi parijumanda llaquinaupi, Dios ñucanchijpi tiaun, paihua llaquina ñucanchi shungüi pactarishcami. 13Caimanda ñucanchi Diospajpi, pais ñucanchijpi tiauta ricsinchi, Dios paihua Ispiritura ñucanchima cushcamanda. 14Ñucanchi ricushcanchi, shinallara ricsichishcanchi Dios paihua Churira cachamushcara, cai pachara Quishpichijta. 15Maicans: “Jesús Diospa Churimi,” nisha, shungumanda rimasha, Dios cai runajpi tiaun, cai runas Diospajpi. 16Dios ñucanchira llaquishcara yachashcanchi, quirishcanchi. Dios llaquijmi. Maicans llaquij shunguyuj causajpi, Dios paihuajpi tiaun, paihuas Diospajpi. 17Casna rasha ali llaquina ñucanchi shungüi pactarishcami, taripana punzhai ñucanchi ama manzharingaj. Pai imasna ashcasna, shinallarami anchi cai pachai. 18Llaquij shungüi manzhai illan. Ali llaquij shungumanda ima manzhairas ichushcami. Manzhaiga livachinara paihuajpi charin. Shinasha maican runas manzhaira charisha, ali tupu llaquina mana pactarishcachu paihuajpi. 19Ñucanchi Diosta llaquinchi, pai ñucanchira ñaupara llaquishcamanda. 20Maicans: “Diosta llaquinimi,” nisha, shina rimashas paihua uquira chijnisha, cai runa llullajmi. Maican runa pai ricushca uquira mana llaquisha, ¿imasnara pai mana ricushca Diosta llaquingairi? 21Cai mandashca shimira Diosmanda charinchi: maicans Diosta llaquisha, paihua uquira shinallara llaquichu.


text: 1Jesús chay tukuy imata parlaytawan, janaj pachata qhawarispa, nerqa: Tatáy, hora chayamunña; Churiykita jatunchay, Qantapis Churiyki jatunchasunampaj. 2Churiykiman atiyta qorqanki, tukuy runasta kamachinampaj, wiñay kawsaytataj paykunaman qonampaj, pikunatachus Payman qorqanki, chaykunaman. 3Kaymin chay wiñay kawsayqa: Qan k'ata cheqa Diosta rejsisunanku, kachamusqayki Jesucristotapis. 4Noqa kay pachapi jatuncharqayki, tukuniñataj ruwanasta qowasqaykitaqa. 5Kunantaj Tatáy, qayllaykipi jatunchaway, jaqay janaj pacha jatun kaywan, mayqenchus tiyapuwarqa Qanwan kashajtiy, manaraj kay pacha ruwakushajtin, chaywan. 6Sutiykita rejsicherqani kay pachamanta qowasqayki runasman. Qampata karqanku, qopuwarqankitaj, paykunataj nisqasniykita kasorqanku. 7Kunanqa yachankuña tukuy ima qowasqaykeqa Qanmanta kasqanta. 8Chay niwasqaykita paykunaman willarqani, paykunataj jap'ikorqanku. Qanmanta jamusqaytapis cheqatapuni yachanku, creenkutaj Qan kachamuwasqaykita. 9Noqaqa paykunarayku mañakuni; mana kay pachamanta runasraykuchu mañakuni, manachayqa Qan qowarqanki, chaykunaraykulla. Paykunaqa Qampata kanku. 10Tukuy Noqajta kajtaj Qampata. Qampata kajtaj Noqajta. Paykunanejtataj Noqa jatunchasqa kani. 11Noqa manaña kay pachapichu kasaj. Paykunaqa kay pachapi qhepakonqanku, Noqatajrí Qanman jampusaj. Santo Kaj Tatáy, Noqapi creejkunata sutiykipi waqaychay, paykuna uj sonqolla kanankupaj, Qanwan Noqawan ujlla kanchej, ajinata. 12Kay pachapi paykunawan kashaspaqa, sutiykipi paykunata waqaycharqani, pikunatachus qowarqanki, chaykunata. Manataj mayqempis chinkarqachu; chinkanampaj churasqa kajlla chinkarqa, Qhelqasqa junt'akunampaj. 13Kunanqa Qanman jamushani; kay pachapi kashaspa, kay imasta parlani, paykuna kusiywan junt'asqa kanankupaj. 14Nisqasniykita paykunaman willarqani. Kay pachapi kajkunatajrí paykunata chejnerqanku, imaraykuchus paykuna mana kay pachajpatachu kanku; Noqapis manallataj kay pachajtachu kani. 15Mana mañakunichu paykunata kay pachamanta orqhokapunaykita, manachayqa mañakuni paykunata sajra kajmanta waqaychanaykita. 16Paykunaqa mana kay pachajtachu kanku; Noqapis manallataj kay pachajtachu kani. 17Paykunata Qampaj t'aqay cheqa kajnejta; nisqasniykeqa cheqapuni kanku. 18Imaynatachus Qan kay pachaman kachamuwarqanki, ajinallatataj paykunata kay pacha runasman kachani. 19Paykunarayku Noqa kikiyta Qampaj t'aqakuni, paykunapis cheqa kajpi Qampaj t'aqasqa kanankupaj. 20Mana paykunallapajchu mañakuni, astawanqa paykunaj willasqankurayku Noqapi creenqanku, chaykunapajpis. 21Mañakuyki tukuyninku ujlla kanankupaj, imaynatachus, Tatáy, Qanqa Noqapi kashanki, Noqataj Qampi, ajinata. Paykunapis Noqanchejwan ujlla kachunku, ajinamanta kay pachamanta kajkunaqa Qan kachamuwasqaykita creenankupaj. 22Jatun kayta qowasqaykita paykunaman qopuni, ujlla kanankupaj Noqanchej jina. 23Noqaqa paykunapi kashani, Qantaj Noqapi. Ajinamanta paykuna uj sonqolla kanqanku kay pachamanta kajkuna yachanankupaj Qan kachamuwasqaykita, paykunatataj munakusqaykita, imaynatachus Noqatapis munakuwanki, ajinata. 24Tatáy, munani qowasqayki kajkuna, maypichus Noqa kashani, chaypi Noqawan kaspa, jatun kayniypa k'anchayninta rikunankuta, imaraykuchus manaraj kay pacha ruwasqa kashajtin, munakuwarqankiña. 25Cheqan Kaj Tatáy, kay pachamanta runasqa mana rejsisorqankuchu, Noqatajrí rejsiyki, paykunataj yachankuña Qan kachamuwasqaykita. 26Paykunaman sutiykita rejsicherqani, astawanraj rejsichisajpis, ima munakuywanchus munakuwarqanki, chay munakuy sonqonkupi kanampaj, Noqataj paykunapi.


text: 1Chay qhepata Boozqa llajta yaykuna punkuman, rispa, tiyaykukorqa, maypichus runakuna tantakoj kanku, chayman. Chaypachapuni, mayqenmantachus Boozqa Rutman parlarqa, chay ayllun pasasharqa. Booztaj nerqa: –Yu, jamuy kayman; kaypi tiyarikuy, nispa. Chay runataj chimpaspa, tiyarikorqa. 2Chaypachallataj Boozqa chay llajtamanta chunka kuraj runakunata wajyaspa, paykunatawan khuskata tiyaykucherqa. Tiyaykojtinkama, 3Boozqa chay ayllunta nerqa: –Moab suyumanta kutimpoj Noemiqa jallp'anta wintishan, wañoj ayllunchej Elimelecpata karqa, chayta. 4Munarqani yachanaykita; sichus rantiyta munanki chayqa, rantikapuy kay rikojkunaj ñawpaqenkupi, chantá llajtamanta kuraj runakunajpa ñawpaqenkupi ima. Qanqa Elimelecpa aswan qaylla ayllun kanki, chayrayku qan chay jallp'ata rantinayki atikun. Sichus mana rantinayanki chayrí, sut'ita willaway; qhepaykitaqa noqa rantinay atikun, nispa. Chanta chay ayllonqa kuticherqa: –Rantisaj, nispa. 5Chaypacha Boozqa sut'incharqa: –Kaytapis yachanallaykitaj tiyan: Sichus Noemijpa jallp'anta rantinki chayqa, Moab suyumanta warmi sapa Rutwan casarakunallaykitaj tiyan, jinamanta chay jallp'aqa wañojpa sutillampipuni kanampaj, nispa. 6Chayta uyarispa, chay ayllonqa kuticherqa: –Jina kajtenqa, mana rantiyta atiymanchu, jinamanta ama chayaqey chinkapunampaj. Cuentaymanta qan rantikapuy ari, imaraykuchus noqaqa mana atiymanchu, nispa. 7Chay pacha Israel suyupi kay jina usu karqa: Rantispa, chayrí wintispa, wajman jallp'ata qopuspa, imachus parlasqanku sut'i kanampaj kay jinata ruwaj kanku: Pichus qopoj, chayrí wintipujqa juk'utanta lluch'ukuspa, chay uj runaman jaywaj. 8Chay usuman jina, Boozpa ayllonqa juk'utanta lluch'ukuspa, Boozman jaywarqa, nerqataj: –Qan rantikapuy ari, nispa. 9Chantá Boozqa chaypi rikojkunaman nerqa: –Tukuy qankuna rikojkuna kankichej, Elimelecpa, Quilionpa, jinataj Mahlonpa jallp'ankuta Noemimanta rantisqaymanta . 10Jinallataj rikojkuna kankichej Rutwan casarakunaymanta. Payqa Moab suyumanta; chaywan chay jallp'aqa wañoj qosan Mahlonpa sutillampipuni kanqa. Jinallataj Mahlónqa ayllun okhupi chanta llajtampi ima mana qonqasqachu kanqa. Kunan qankuna chaymanta rekojkuna kankichej, nispa 11Tukuy chaypi kajkuna, kurajkuna ima kuticherqanku: –Arí, rikojkuna kayku. casarakunki chay warmita Raquelta jina, Liata jinataj Tata Dios ruwachun, paykunamanta tukuy Israel ayllu mirajkuna kanchej. Tata Diosqa munachun uj sumaj rejsisqa runa kay cheqapi kanaykita, jinallataj Belén llajtapipis. 12Tata Diosqa munachun kay warmiwan ashkha wawakunata rejsinaykita. Chantá may chhika aylluyojtaj kay, Tamarpa, chanta Judajpa churin Fares jina, nispa. 13Boozqa Rutwan casarakorqa. Jinamanta Tata Diosqa munarqa Rut wijsallikuspa, wawitayoj kananta. 14Chaypacha warmikunaqa Noemiman nerqanku: –Tata Diosqa jatunchasqa kachun, imaraykuchus pay qosunkiña uj allchhita, pinejtachus qosaykej sutin mana chinkanqachu, chayta. Chay allchhiykeqa Israel suyupi uj sumaj uyarisqa runa kachun . 15Pay kallpachasonqa; payaña kajtiykipis, aysarisonqa, imaraykuchus payqa ñojch'aykej wawan. Payqa qanchis wawakunamantapis aswan sumaj, mayta munakusunki jinataj may k'acha qanwan, nispa. 16Chantá Noemiqa arphimpi jap'ispa, chaymantapacha allchhintaqa uywakorqa. 17Wasi masin warmikunataj chayta rikuspa, nerqanku: –Noemijtaqa wawintan kapun, nispa. Chay wawamantaj Obed sutita churarqanku. Paytaj Jesejpa tatan karqa, Davidpa jatun tatantaj. 18Kaykuna kanku Farespa miraynin: Faresqa Hesronpa tatan karqa. 19Hesronqa Rampa tatan karqa, Ramtaj Aminadabpa tatan karqa. 20Aminadabqa Nahasonpa tatan karqa, Nahasontaj Salmonpa tatan karqa. 21Salmonqa Boozpa tatan karqa, Booztaj Obedpa tatan karqa. 22Obedqa Jesejpa tatan karqa, Jesetaj Davidpa tatan karqa.


text: 1Noqaqa Jesucristopi creesqayraykun cheqaqtapuni mana llullakuspa rimani. Hinaspapas noqaqa Santo Espiritupa yanapayninwanmi, concienciaypi seguro kashani mana llullakuspa rimasqaymanta. 2Noqaqa ancha llakisqan kashani. Chaymi sonqoyraq anchata nanawan tukuy rato, 3Israel nacionniyoq llaqtamasiy runakuna, Jesucristopi mana creesqankurayku. Noqaqa Jesucristopi iñisqaytapas dejaruymanmi, hinaspapas Diospa castigontapas chashkiruymanmi paykunata khuyakusqayrayku, sichus chaykuna ruwasqaywan Israel nacionniyoq llaqtamasiy runakuna, salvasqa kayta atinkuman chayqa. 4Diosmi Israel nacionniyoq runakunataqa akllakuran, paypa llaqtan kaspanku, wawankunaña kanankupaq. Chaymi Diosqa paykunaman tukuy atiyninta rikuchiran; hinallataq pactokunata paykunawan ruwaspa, leyninkunata ima qoran. Hinaspapas Diosqa paykunamanmi yachachiran imayna adoranankumanta; hinallataq promesakunata prometeran. 5Israel nacionniyoq llaqtamasiy runakunapa ñawpaq abueloykunamantan kayku. Chay abueloykunapa mirayninmantan Señorninchis Jesucristopas kay pachapiqa naceran. Hinaspapas Señorninchis Jesucristoqa llapallanchispa Diosninchismi. Chayraykuyá payqa wiña-wiñaypaq alabasqa kachun. Amén. 6Kay nisqaywanqa manan nishanichu, Israel nacionman Diospa prometesqankunan fallarun nispachu. Aswanmi nishani, Israel sutiyoq ñawpaq abueloykumanta miramuq runakunaqa, manan llapallankuchu Diospa akllasqan llaqtanmanqa pertenecenku, nispa. 7Nitaqmi Abrahampa mirayninmanta kasqankuraykuchu, llapallanku Abrahampa wawankunaqa kanku. Aswanmi Diosqa prometeran Abrahamman khaynata: “Wawayki Isaacnintakaman qanpa mirayniykiqa kanqa”, nispa 8Ichaqa Diospa wawankunaqa manan aychaman hina nacemuqkunachu kanku. Aswanqa Diospa prometesqanman hina naceqkunallan, Abrahampa cheqaq wawankunaqa kanku. 9Diosqa Abrahammanmi prometeran khaynata: “Kunan hina tiempopi wataman kutimunaypaqmi, warmiyki Saraqa wawayoqña kanqa”, nispa 10Ichaqa manan chayllachu. Aswanqa ñawpaq abuelonchis Isaacpa warmin Rebecapas mellizotan onqokuran. 11Ichaqa Rebecapa chay mellizo wawankuna manaraq naceshaspa, allin kaqta otaq mana allin kaqta ruwashaqtinkun, Diosqa munasqanman hina hukninta akllaran, (saynapi akllasqan nacionninpa primer kaq abuelon kananpaq). Chaytaqa akllaran manan imapas ruwasqankuman hinachu, aswanqa paypa munasqanman hinan. 12Ichaqa (manaraq chay mellizokuna nacemushaqtinmi), Diosqa ña Rebecataqa niranña khaynata: “Primerta nacemuq wawaykin sullk'a kaqta servinqa”, nispa 13Ichaqa Bibliapipas saynan escribisqa kashan: “Jacobtan munakurani, Esautataqmi mana munakuranichu”, nispa. 14Chayri, ¿ima nisunmantaq chaykunamantarí? ¿Diosqa injuston nisunmanchú? ¡Manan chayqa saynachu! 15Diosqa Moisestapas khaynatan niran: “Noqaqa pitachus khuyapayayta munani, paytan khuyapayasaq; pitachus llakipayayta munani, paytan llakipayasaq”, nispa 16Hinaspapas Diosqa runakunataqa khuyapayan, manan runakunapa imapas ruwasqanraykuchu, nitaq runakunapa munasqanraykuchu. Aswanmi Diosqa runakunataqa khuyapayan, paykunata munakusqanrayku. 17Chaymi Egipto nación llaqtapi rey Faraonman Diospa nisqanpas, Bibliapi khayna escribisqa kashan: “Qantan Egipto nacionpi rey kanaykipaq churarayki, noqapa atiyniyta runakunaman rikuchinaypaq, saynapi llapallan runakuna pis kasqayta reqsiwanankupaq”, nispa 18Chayraykun yachanchis, Diosqa khuyapayanmi pi munasqan runata, pi runapa sonqontataqmi munaspaqa rumiyachin, (imaynan rey Faraonpa sonqontapas rumiyachiran hinata). 19Saynaqa sichus mayqenniykichispas khaynata tapuwankichisman: “Diospa contranpiqa manan ni pipas sayariytaqa atinmanchu. Chaymi Diosqa munasqanman hina imatapas ruwan. Sayna kashaqtinri, ¿imanaqtintaq Diosri huchachawasunman?” nispa. 20Hinaqtinmi noqaqa nisqaykichis, ¿pitaq qanri kanki Diosmanta cuentata mañanaykipaqrí? Allpamanta ruwasqa mankaqa manan ruwaqnintaqa ninmanchu: ¿Imanaqtintaq khaynatari ruwaruwarankí? nispaqa. 21Ichaqa allpamanta mankata ruwaq runapaqa kanmi derechon, munasqanman hina imatapas ruwananpaqqa. Pay munaspanqa ruwanmanmi, allpamanta sumaq fino jarrota, allin importante p'unchawkunapi utilizasqa kananpaq, otaq ima jarrotapas, sapa p'unchaw utilizasqa kananpaq. 22Saynallataqmi pasan Diospa ruwasqankunawanpas. Diosqa runakunamanmi phiñakuyninta hinallataq atiynintapas rikuchiyta munaran. Ichaqa ancha allin, hinallataq ancha pacienciayoq kaspanmi, Diosqa huchapi kawsaq runakunataqa mana kasqan ratollachu castigaran, paykuna castigasqa kanankupaq hinallataq destruisqa kanankupaq kashaqtinkupas. 23Diosqa chaykunataqa ruwaran, ancha khuyayniyoq, hinallataq ancha atiyniyoq kasqanta runakuna yachanankupaqmi. Diosqa ñawpaqmantaraqmi khuyapayayninwan akllakuwaranchis, payman rikch'akuq kaspa, noqanchispas hatunchasqa kananchispaq. 24Diospa waqyasqan runakunaqa noqanchismi kanchis. Diosqa manan Israel nacionniyoq runakunallatachu wawankuna kananpaqqa waqyaran; aswanqa huk law nacionniyoq runakunatapas waqyaranmi, wawankunaña kanankupaq. 25Chaymantan ñawpaq profeta Oseaspa escribisqan libropipas, khaynata nishan: “Mana waqyasqay runakunatan, ‘wawaykunan’ nisaq Mana munakusqan runakunatan ‘munakusqay wawaykuna’, nisaq, nispa 26Hinaspapas maypin nisurankichis khaynata: ‘Qankunaqa manan waqyasqay runakunachu kankichis’, nispa. Chay lugarllapitaqmi nisunkichis: ‘Qankunaqa kawsashaq Diospa wawankunan kankichis’ ”, nispa 27Saynallataqmi ñawpaq profeta Isaiaspas Israel nacionniyoq runakunamantaqa khaynata niran: “Israel nacionniyoq runakunaqa lamar qochapi aqo hinaraqmi ashkallaña kanku. Ichaqa chay ashka runakunamantaqa, wakillanmi salvasqa kanqaku. 28Hinaspapas Diosqa prontollan kay enteron mundontinpi runakunataqa juzgaspa sentencianqa”, nispa 29Chaykuna pasananmantan, profeta Isaiaspas ñawpaqtaraq, khaynata niran: “Sichus tukuy atiyniyoq Diosninchis mana salvanmanchu karan wakinninchista chayqa, Sodoma llaqta, hinallataq Gomorra llaqta hinan lliw chinkachisqa kasunchisman karan”, nispa 30Chayri, ¿ima nisunchismantaq chaykunamantarí? Diosqa huk law nacionniyoq runakuna payta mana mashkashaqtinkupas, paykunataqa justo runamanmi tukuchiran, Jesucristopi creesqankurayku. 31Ichaqa Israel nacionniyoq runakunañataqmi, Moisespa escribisqan leykunata cumpliyta munaranku, mana huchayoq justo runakuna kanankupaq. Ichaqa manataqmi Diosqa paykunataqa aceptaranchu. 32Paykunatari, ¿imanaqtintaq Diosri mana aceptaranchú? Diosqa paykunataqa manan aceptaranchu, paypi mana iñisqankurayku. Aswanmi paykunaqa leypa kamachisqanman hina imatapas ruwayta munaspa, justo runaña kayta piensaranku. Chayraykun Jesucristoqa, paykunapaqqa hayt'akuspa laq'apakunankupaq huk rumi hina karan. 33Chaymantan Bibliapipas khayna escribisqa kashan: “Noqaqa Jerusalén llaqtapin hayt'akuspa laq'apakunapaq rumita churani. Pipas chay rumipi hayt'akuspaqa, laq'apakunqan. Ichaqa pipas chay rumipi confiaspaqa, manan engañasqachu kanqa, Diospi confiasqanrayku”, nispa